text:
Klokkan er 22.30 og prátaríið av tí mittasta hoyrist úr kamarinum. Ringt at sovna “longu”, eftir at hava havt feriu og sjálvur at hava avgjørt seingjartíðirnar.
Eg havi tendrað mær Netflix, og seinasti partur av “Manhunt – Unabomber” leikar á skíggjanum. Glasið á borðinum er fylt upp til tromina við vatni, tí nú er liðugt við øl, og stokkarnir liggja við síðuna av mær her, í sofuni. Eg líti at vakra pyntaða jólatrænum og hugsi um at pakka tað saman, saman við hinum jólapyntinum, um vikuskiftið. Reyðu skógvarnir, sum eru komnir heim úr Danmark við svigers í kvøld, standa á gólvinum. Teir mugu impregnerast, áðrenn eg fari at brúka teir. Ein eftirlíkningur av lekru skónum fra Billibi, men ikki sami kvalitetur, men hvat tá, “show off”, fyri 200 krónur. So skal man ikki vænta tað sama.
Ein skál við karamellum, reyðum og appelsingulum, sum ongin hevur etið, og sum ongin nakrantíð fer at eta, standa til pynt á borðinum. Eg veit longu, at tær enda í bommskálini hjá grýlunum í februar.
Ein silvurlitt floyta við silvurfrynsum liggur undir borðinum. Ein rest frá nýggjárinum, sum ikki er ruddað upp.
Fyrsti skúladagur eftir jólaferiuna er í morgin. Eg grúi fyri at fáa dreingirnar upp so tíðliga. Tann yngsta liggur í songini við ipaddinum, og tann mittasti skeldar um, at hon ikki enn er farin í song. Hon, sum er fýra ár yngri enn hann, sleppur at verða longri uppi. Men hon skal ikki tíðliga upp, tí hon sleppur ikki í barnagarð.
– Nær? Nær sleppi eg aftur í barnagarð mamma? Eg leingist eftir hinum børnunum, og at sleppa at spæla við tey.
“Mamma leingist eisini eftir, at tú sleppir at spæla við tey, elskaða.” (Og tað meini eg av heilum huga!)
Eg royni sum frægast at greiða frá, at konurnar, sum arbeiða á stovninum (á hennara stovni arbeiða bara konur), ikki fara aftur til arbeiðis, fyrr enn tær fáa meiri pengar fyri at fara til arbeiðis. Tað er ringt hjá einum seks ára gomlum at skilja, og ringt hjá mær at forklára.
“Mamma, tú kanst geva teimum av tínum pengum". Og eg, sum eri bangin fyri, at tað er júst tað sum fer at henda, tí vit sjúkrøktingar vóru fyrstir í stríðnum um lønarhækkan, fyri ikki meir enn nøkrum vikum síðani, haldi fast um mín virtuella pengapung. Eg havi fingið mín part. Men ongin skal taka hann frá mær aftur.
So hon koyrir feriustílin, í vónandi ikki ov langa tíð aftrat.
í morgin byrjar “Burn” aftur, klokkan 05.53. Vanliga fari eg til arbeiðis aftaná, men í morgin fari eg aftur til hús, tí eg fái ikki barnið passað. Fyrsti arbeiðsdagur hjá mær var í gjár, eftir tveir tímar av svøvni í nátt. Tá man liggur og bíðar eftir at vekkarin fer at vekka, og telir tímar, tit vita.
Eftir allan jólamatin, riv, ræst kjøt, dunnu, karamellur og kransakøkubitar, valdu vit at eta flak i kvøld. Maðurin helt, at vit skuldu droppa leyksmeltið, men tað var eg ikki heilt við uppá. Biða til i morgin við at droppa feittið.
Hendan avrúsingin má henda spakuliga.


c: text/html

text:
Fríggjadagin boðaðu kanningarfólk frá, at ein hópgrøv við børnum er funnin nærhendis einum fyrrverandi katólskum barnaheimi, har hildið verður, at í minsta lagi 800 børn doyðu, serliga í 1950-árunum.
Útgrevstur við gamla Bon Secours Mother and Baby Home í bygdini Tuam í County Galway vestantil í Írlandi hevur avdúkað ein bygnað við umleið 20 ymsum rúmum full av menniskjaleivdum.
Kanningarnar siga, at talan er um børn úr trimum árum og heilt niður í 35 vikur. Kanningarnar hava eisini staðfest, at flestu børnini eru grivin her í 1950-unum, tá hetta barnaheimið var eitt av fleiri í Írlandi, sum tók ímóti foreldraleysum børnum og ógiftum mammum. Heimið, sum varð rikið av nunnulagnum Bon Secours Sisters, tók eisini ímóti ógiftum kvinnum, sum skuldu til at eiga. Eftir barnsburðin varð barnið so tikið frá mammuni og nunnurnar tóku sær av tí, til tað kundi ættleiðast burtur.
Barnaheimini av hesum slag eru ein dapur partur av søguni hjá katólska Írlandi, og tað hevur leingi verið illgruni um, at nógv børn vóru grivin nærhendis heiminum í Tuam. Longu miðskeiðis í 1970-unum greiddu nakrir dreingir frá, at teir høvdu sæð mannabein á staðnum, tá teir høvdu spælt har, og illgrunin vaks, tá ein søgufrøðingur úr Tuam, Catherine Corless, fann deyðsváttanir hjá nærum 800 børnum, men – við undantaki av tveimum børnum – ongar upplýsingar um, hvar børnini vóru jarðað.
Í 2014 settu írsku myndugleikarnir eina nevnd, sum skuldi finna sannleikan um barnaheimið og lagnuna hjá hesum mongu børnunum. Catherine Corless hevði tá í eina tíð arbeitt við at loysa gátuna, men uttan at fáa stórvegis hjálp frá myndugleikunum, sum millum annað ikki vildi geva henni innlit í gomul skjøl frá barnaheiminum.
Men nú tykist óhugnaliga gátan verða loyst um, hvat varð av teimum mongu børnunum á barnaheiminum í Tuam.
Kelda:
The Guardian

robotstxt: allowed

filter: keep


text:
Almennar treytir:
Umsøkjarin letur kommununi váttan frá tryggingarfelag, um endurgjaldsábyrgd fyri skaða, sum grevstrararbeiðið er orsøk til. Tryggingarupphæddin fyri ávikavist materiellan- og persónsskaða, er kr. 5 mió. og kr. 10 mió.
Umsøkjarin váttar at gjalda allar útreiðslur í sambandi við neyðugt umvælingararbeiði – íroknað møguligar skaðar á leiðingar, sum liggja har grivið verður.
Umsøkjarin skal tola, at grevstrarloyvið kann verða broytt ella afturtikið, íroknað krøv um broytta girðing og skelting, eftir boðum frá teknisku deild ella ferðslupolitinum, meðan arbeiðið fer fram.
Saman við hesi umsókn skal latast kommununi tekning/skitsa til góðkenningar, sum lýsir hvar grevsturin fer fram og hvussu ferðsla verður skipað og ávarað við girðingum, og skeltum.
Tekniska deild kann, upp til 1 ár eftir at grevstrararbeiðið er liðugt, eftir sýn krevja umvælingar gjørdar fyri umsøkjarans rokning.
Har grivið verður í koyri- og/ella gongubreyt, skal uppgrivna tilfarið koyrast burtur og nýtt, av Teknisku deild góðkent tilfar, koyrast í aftur og komprimerast væl og virðiliga – í mesta lagi fyri hvørjar 30 cm í tjúkt.
Tá grivið verður í gongubreyt, skal asfaltið takast av allari gongubreytini eftir grøvini.
Galdandi kostnaður fyri asfaltering er góðkendur við undirskriftini av umsóknini:
Gongubreytir: 360,00 kr./m2 +MVG
Koyribreytir: 360,00 kr./m2 +MVG
Umsøkjarin játtar somuleiðis at fylgja treytunum og viðmerkingunum omanfyri og eisini ásetingum frá Teknisku deild og/ella avvarðandi vegmyndugleika.


text:
9. flokkur á vitjan á Dimmalætting
02. Sep 2009
Mánadagin 7. septembur fer 9. flokkur til Havnar at vitja á Dimmalætting. Hetta er í sambandi við verkætlan teirra, sum snýr seg um at gera...
les meir
fyrilestur um málmenning
01. Sep 2009
Fyrilestur um málmenning hjá børnum Hóskvøldið 3. septembur kl. 19.30 skipar Læraraskúlin saman við Sernámsdeplinum fyri einum áhugaverdum fundi í Norðurlandahúsinum, har Jørgen...
les meir
Starvsfólk
19. Aug 2009
Tvey fólk eru júst sett í starv í Kollafjarðar skúla. Talan er um Liljuna Dam Jacobsen úr Kollafirði, sum er sett í starv sum skrivstovufólk...
les meir
1. flokkur í skúla - 2009
17. Aug 2009
Í dag byrjaðu 15 nýggir næmingar í 1. flokki í Kollafjarðar skúla, 8 gentur og 7 dreingir. Sólvá er flokslærari í 1. flokki, og hon...
les meir
Rørsluvika í Kollafjarðar skúla
17. Mai 2009
Í samband við at 2009 er sett til at vera rørsluár, fara vit í Kollafjarðar skúla at koma við okkara íkasti til árið. Vit hava...
les meir
Grovt heglingsæl
30. Mar 2009
Mánamorgunin kom eitt grovt heglingsæl í Kollafirði. 4. flokkur, ið júst tá hevði støddfrøði gjørdi ikki mætari enn at taka hetta við í undirvísingina. Tey...
les meir
Svimjihøllin umbygd 08
03. Des 2008
Sum flestu kunnugt, verður svimjihøllin í hesum døgum umbygd. Talan er um eina rættiliga víðfevnda høvuðsumvæling, sum hevur havt við sær, at eingin svmjing hevur...


text:
Sum "finala" á venjingarleguni bleiv skipað fyri einum einkultstarti. Kappingin var samstundis fjórða av fimm einkultstartskappingum í GIANT Várkappingini 2017.
Hóast sera, sera, sera gott veður var uppmøtingin so sum so. Fimm mans stillaðu upp. Harav høvdu tríggir luttikið á venjingarleguni sum TSF skipaði fyri í vikuskiftinum.
Ætlanin var, at luttakararnir skuldu kappast í Suðuroy, har venjingarlegan eftir ætlan skuldi vera. Ístaðin bleiv venjingarlega og kapping flutt longur norður.
Kappast var í Havn, og kappast var á teininum millum Rundkoyringina við R. C. Effersøesgøtu og rundkoyringina við Skansan. Eitt umfar er 6 km, og súkklarar skuldu í dag koyra 24 km einkultstart, altso fýra ferð eftir Ringvegnum og Yviri við Strond.
Spenningur var undan kappingini um nú venjingarlegan fór at ávirka úrslitið, eftirsum nakrir av luttakarunum høvdu súkklað alt vikuskiftið á tamb.
Tað merktiskt at fýra venjingar høvdu verið frammanundan kappingini sunnukvøldið, men hóast tað so megnaðu bæði Jan Hjaltalin Olsen og Gunnar Dahl-Olsen at koyra eina heilt góða tíð. Teir brúktu ávikavist 41 minuttir og 25 sekund og 39 minittir og 45 sekund um teir 24 kilometrarnar.
Tó skal sigast at stutt var aftur til triðjaplássið. Tað var rættiliga tætt millum Jóanis Albert Nielsen og Jan, og bert 12 sekund skilti hesar ungu og sterku súkklarar.
Vinnaratíðin var 39 minuttir og 45 sekund og tað gevur eina meðalferð á umleið 37 km/t.
- Havi megnað at koyrt fleiri kappingar við væl hægri meðalferð, men hetta er heilt ókey tá hugsað verður um, at vit hava vant hart alt vikuskiftið á tamb. Beinini vóru troytt og tað var fitt av vindi í dag, segði ein troyttur og nøgdur Gunnar Dahl-Olsen eftir kappingina.
Úrslitið, 24 km Einkultstartur:
1. Gunnar Dahl-Olsen, 39 minuttir 45 sekund
2. Jan Hjaltalin Olsen, 41.25
3. Jóanis Albert Nielsen, 41.37
4. Áslakkur Nesá, 42.46
5. Tóri Thorleifsson, 47.02
Samlaða úrslitið av GIANT Várkappingini 2017 sæst í viðheftu fílu.
Næsta kapping sum TSF skipar fyri verður Landavegsúkkling. Tá verður kappast á Sandoynni. Kappingin verður komandi leygardag, tvs. leygardagin 13. mai.
GIANT várkappingin 2017, samlaða úrslitið.xlsx


text:
Nephew sangarin Simon Kvamm verður við á Planet Awards, har hann skal handa eina av virðislønunum. Hann gleðist um høvið at sleppa aftur til Føroyar, ið hann hevur fingið, nú Nephew eru í uppskoti til planetina fyri besta útlendska.
Planet Awards
Kendasti maður í Danmark við genum úr Gøtu Simon Kvamm sigur, at Føroyar er eitt fantatiskt stað. Hann gleðir seg nógv til aftur at sleppa at seta seg niður og hyggja út yvir Tórshavn, at uppliva føroysku náttúruna hesa ársins tíð og at hitta alt vinfólkið og skyldfólkið aftur.
Hann greiðir frá, at Føroyar veruliga er fari undir húðina á honum. “Føroyar er sum narkotika, og eg havi brúk fyri at fáa Føroyar í æðrarnar aftur”, sigur hann. Tí er hann so øgiliga glaður um henda møguleikan.”Tí annars hevði eg noyðst at tikið ein kold tyrker, fyri at halda okkum til narkotermonologiðina”, sigur hann. “Bæði eg og daman hjá mær gjørdust heilt bitin av Føroyum.”
nud: Hvussu var uppliviningin at spæla á G! í summar?
Simon: Upplivingin í summar var heilt fantastisk. Vit vóru har í eina heila viku og upplivdu ótrúliga nógv stuttligt. Hetta var fyrstu ferð í eitt ár , at vit vóru saman sum ein bólkur uttan at arbeiða, uttan gera samrøður við miðlar, uttan spæla ella annað tílíkt. Hetta var júst eitt ár eftir, at fløgan USA/DSB kom út, og vit høvdu verið seg nógv upptiknir hetta árið. Tí var tað ein ótrúliga góð tíð fyri bólkin. Føroyar fór undir húðina á okkum øllum. Tað gjørdist ein ordiliga feit vika.
Sjálv konsertin var eisini heilt serlig. Vit høvdu alla vikuna gingið og skeitt oman á sandin, sum gjørdist størri og minni alla tíðina. Vit hugsaðu okkara, um hvussu tað fór at enda við konsertini. So frættu vit, at flóð fór at vera, meðan konserin var. Men G! fólkini tey tóku ikki hetta so tungt. Tey høvdu ein sovorðnan herligan afturlenaðan hugburð, sum vit sóu hjá nógvum føroyingum. Tey gjørdu ikki mætari enn, at tey ringdu eftir einum sandbáti, sum kom og legði eina last av sandi. Tað var herligt.
Føroyingar eru rættiliga ymiskir frá danum. Men alíkavæl eisni eitt sindur líkir. Tað er t.d. deiligt, at man dugir at práta sama mál.
Vit høvdu onga hóming av hvussu vit fóru at verða móttiknir á pallinum, men tað gjørdist ein stór uppliving. Kanska serliga fyri meg. Hóast eg ikki dugi føroyskt, so er abbi mín úr Gøtu, og eg kenni, at Føroyar er ein stórur partur av mær. Tí byrjaði eg konsertina við at siga okkurt á føroyskum, sum eg hevði lært meg til hetta kvøldið. Tað var heilt fantastiskt at tosa føroyskt í eina mikrofon framman fyri so nógvum túsund menniskjum.
Tá vit so byrjaðu at spæla og móttøkan var so góð sum hon var. Tá gjørdist løtan ordiliga gandakend. Hatta gjørdist stutt sagt ein heilt serlig uppliving í okkara lívi, sum hevur sett seg djúpt í okkara hjørtu.
Tit hava spælt í G! skjúrtum á tykkara konsertferð í Týsklandi, hvussu ber tað til?
Tað er fyrst og fremst tí, at talan er um nakrar feitar skjúrtir, men eisini tí tær hava eitt kensluligt virði fyri okkum. Vit hava nú ikki bara spælt í Týsklandi í teimum, vit hava faktiskt spælt næstan allar konsertir síðan vit spældu á G! í teimum.Tær eru vorðnar eitt slag av góðum uniformi. Tað er greitt, at tað fara tær ikki at halda áfram við at vera, tí so regluligir eru vit ikki. Men tað hevur kenst rætt higartil.
Trummuleikarin hjá okkum misti sína, og tað var eitt øgiligt baks at fáa fatur í eini nýggjari, tí tær vóru útseldar. Men ein av fyriskiparunum gav honum sína.
Nú verður føroyskur tónleikur heiðraður á Planet Awards, kennur tú nakað til føroyskan tónleik?
Tíanverri lá ikki serliga væl fyri at hoyra nakað serligt í summar. Men eg hoyrdi 200, teir dámdi okkum øgiliga væl. Tað var eisini orsøkin til, at vit bjóðaðu teimum við á pallin. Eg fekk eisini fløguna hjá Makrel, sum eg havi lurtað eitt sindur eftir. Harafturat havi eg luttikið á einum tiltakið í Danmark saman við Teitur í heyst. Eg kendi hann slettis ikki áðrenn, men tað, sum hann gjørdi, riggaði væl. Hann syngur fantastiska væl, hevur eina góða rødd. Tað virkar uppiborið, at hann er í uppskoti til planetina sum besti sangari.
200 vóru á palli við tykkum á G!, kann tað hugsast, at tit aftur fara at gera okkurt saman?
Ja, tað kann væl hugsast, vit høvdu eina skumla ætlan um at virka sum Musclemankór hjá teimum í Vega í August. Men tað lá tíanverri ikki fyri. Men eg hevði hildið tað verið sera stuttligt at verið Musclemankór onkuntíð. Ella kanska at vit spæla onkra konsert saman.
Nephew hevur fingið eitt ótal at heiðurslønum í Danmark, og á MTV European Music Awards vóru tit í uppskoti til ársins danska bólk. Hava tit nakrantíð verið í uppskoti til besta útlendska bólk?
Nei, tað hava vit ongantíð roynt áður – Tað er øgiliga stórt. Vit taka tílíkt sum eitt stórt herðaklapp. Tá vit fara á pallin, so eru vit har fyri at samskifta við áskoðaran, og tílíkar heiðurslønir eru eitt slag av aftursvari til okkara. Vit seta stóran prís uppá tað. Tí tílíkt vísir, at vit hava rakt okkurt, tað verið seg í áskoðaranum ella í einari dómsnevnd. Tað er sku’ feitt.
Man kann ikki brúka tað til nakað listarligt. Eg meini so við, um vit vinna ella tapa eina virðisløn, so verða sangirnir hvørki betur ella verri. Men heiðurslønin er eitt aftursvar, og tað vermir sjálvandi. Vit eru so í øllum førum ikki ein av hesum bólkunum, sum sigur: Vit vilja ikki hava nakra heiðurslønir….. Okkum dáma tær væl, og vilja fegin hava tær. Tær eru eisini fínar at seta oman á bunkarnar av pappíri á skrivaraborðinum, so pappíri ikki fýkur um alt húsið.
Annars er tað nokkso stuttligt at vera í uppskoti saman við Madonnu og Green Day, tað er bara í Føroyum, at tað ber til. Hatta er eitt gandakent land.
Hesuferð kemur tú til Føroyar at handa eina heiðursløn, men hvussu verður við Nephew, koma tit aftur til Føroyar at spæla?
Ja, tað kann eg lova tykkum, at vit koma. Tað verður ivaleyst ikki í ár. Í løtuni skriva vit eina nýggja fløgu. Eg havi fingist burturav við hetta seinastu mánaðarnar. Síðan taka vit hana upp, og tá fløgan er útkomin er konsertferð í Danmark á skránni. Men aftan á, at konsertferðin er av, so fara vit aftur til Føroyar.


text:
Mechanical Diagnosis and Therapy
Á Klinikkini eru vit eitt toymið av fysioterapeutum við servitan innan vødda- og rørslulagi. Hesa servitanina hava vit ogna okkum við at luttaka á skeiðum og útbúgvingum á hægsta stigi 1 til 4 ferðir á hvørjum ári, ígjøgnum mong ár.
Fýra av fysioterapeutunum hava eksamiu í Mechanical Diagnosis and Therapy (McKenzie). Tríggir, Hjørleif Niclasen, Beinta B. Laursen og Bjartur B. Thomsen, hava grundútbúgvingina Cert.MDT og ein, Klæmint Isaksen, hevur hægstu útbúgvingina Dip.MDT. Allir hinir fysioterapeutarnir á klinikkini eru undir útbúgving í MDT hjá Internationala McKenzieinstituttinum í Danmark.
Mechanical Diagnosis and Therapy (MDT) er ein háttur at kanna, sjúkuavgerða og viðgerða trupuleikar frá kroppinum, sum í metingini hjá dansk Medicinsk Teknologi Vurdering (MTV-rapporten) frá 2000, fekk metingina sum besta amboð til at avgerða ryggjatrupuleikar uppá. MDT kanningar- og viðgerðarhátturin er somuleiðis sera væl egnaður til ekstremitetirnar (armar og bein). MDT klassifikatiónssystemið hevur í nógvum kanningum prógva sítt virði til bæði akuttar, sub-akuttar og kroniskar trupuleikar, og er í heila tikið ein tann best dokumenteraði kliniski kanningarhátturin av muskuloskeletalum trupuleikum yvirhøvur.
Einans fysioterapeutar / læknar / kiropraktorar, sum hava heitð Cert.MDT ella Dip.MDT, kunnu kannað og viðgerða eftir McKenzie Klassifikatiónssysteminum. Serliga persónar við hægstu útbúgvingini, Dip.MDT, hava fullan førleika innan McKenzie Klassifikatióssystemið.
Les meira um MDT á mckenzie.dk og mckenziemdt.org


text:
Røða hjá landsstýriskvinnuni til Special Olympics móttøku
5 gullheiðursmerki, 3 silvurheiðursmerki og 5 bronsuheiðursmerki umframt fleiri persónlig og føroysk met sett á Special Olympic leikunum í Athen.
Í kvøld komu okkara luttakarar á Special Olympic World Games heim aftur til Føroyar eftir væleydnaða altjóða kapping. Og vit eiga øll at ynskja teimum hjartaliga tillukku við einastandandi góðu avrikunum.
7.000 ítróttarfólk úr øllum heiminum hava tikið lut á olympisku leikunum, sum hesaferð hava verið í Athen - sjálvum høvuðsstaðnum fyri olympiskar leikir. 12 føroysk ítróttarfólk hava umboðað Føroyar.
Í fræslum ítrótti:
· Tórður Hjalt Jacobsen
· Rannvá Strøm
· Júst í Túni
· Meiken Olsen
Í svimjing:
· Súsanna Johannesen
· Robert Poulsen
· Eivindur Toftegaard
· Heidi Eliasen
Í boccia:
· Theodor Esmar Hansen
· René Líð Thomsen
· Unn Mortensen
· Elin Løkin
Við í ferðalagnum í dag eru eisini ferðaleiðarin Jógvan Jensen og venjararnir Dan Lamhauge og Sofus Olsen.
Spenta støðan, sum hevur verið í Athen hesar dagarnar hevur ikki forðað okkara ítróttarfólkum í at taka lut í leikunum – og tað má sigast at vera eitt av eyðkennunum hjá ÍSB og tykkara ítróttafólkum. Tit lata ikki forðingar steðga tykkum í strembanini at náa settum málum.
Síðan ÍSB varð sett á stovn í 1980 hevur ítróttarsambandið arbeitt miðvíst við at betra um korini hjá rørslu- og menningartarnaðum í Føroyum. Tað er visjónin hjá ÍSB at savna fólk við tarni um ítrótt fyri at styrkja seg kropsliga, heilsuliga og sosialt og harumframt at vera andlitið úteftir.
ÍSB hevur gjørt eitt megnar arbeiði
ÍSB hevur sett ljós á ítrótt fyri menningartarnað og vit hava fylgt við í fjølmiðlunum, tá tit hava verið úti í heimi og roynt tykkum. Og ferð eftir ferð eru føroysk ítróttafólk komin heim av altjóða ítróttaleikum við frálíkum úrslitum.
Av øðrum málsetningum hjá felagnum kunnu nevnast:
· at fáa fleiri íðkandi við
· at fáa størri ’integratión’ inn í vanliga ítróttin
· at røkka betri inn um skúlagátt við kunnleika um heilsu, brek og ítrótt
· at fáa lokal feløg og/ ella deildir at virka
· at skapa stuðul, samanhald og sjálvbodni kring arbeiðið hjá ÍSB
Hesi 30 árini ÍSB hevur virkað hava tit støðugt arbeitt við hesum málsetningum og flutt mørkini, so hvørt ein setningur er náddur. Stóra takk skulu tit hava fyri tað.
Síðan Føroyar fingu limaskap í Special Olympics felagsskapinum í ár 2000 hava føroysk ítróttafólk fleiri ferðir tikið lut á Special Olympics-leikunum. Fyri 4 árum síðan tóku føroyingar lut á leikunum í Shanghai og hesuferð í Athen.
Eitt av málunum við Special Olympics leikunum júst er at fáa ungdóm, bæði við og uttan menningartarn at vera saman um ítrótt, at knýta vinabond tvørtur um mørk og bróta niður forðingar.
Hesuferð komu okkara íðkarar heim við 5 gullheiðursmerkjum, 3 silvurheiðursmerkjum og 5 bronsuheiðursmerkjum, og harumframt eru fleiri persónlig og føroysk met sett.
At bera menningartarn krevur tolsemi
So góð úrslit koma bert við miðvísari og áhaldandi venjing. Men handan heiðursmerkini er eisini nógv stríð. At bera menningartarn krevur tolsemi, tí byrðarnar kunnu vera tungar at bera og umstøðurnar eru ikki altíð so lagaligar. Men sjálvt um lívið ikki altíð lagar seg, soleiðis sum vit høvdu ætlað tað, so er lívsgleðin ikki minni fyri tað. Og í kapping og spæli eru frávikini ikki tað, ið hevur týdning. Tí í ítrótti hava vit øll sama mál. Her eru tað lívsgleðin, spenningurin og úrslitini, ið telja.
Hjartaliga tillukku til tykkum øll, sum hava umboðað Føroyar á Special Olympic leikunum í ár.
Helena Dam á Neystabø, landsstýriskvinna
Jógvan Jensen, formaður í ÍSB, helt eisini eina røðu. Hann nýtti høvið at takka fyri móttøkna og ynskti øllum til lukku við frálíku úrslitunum í Athen.
Jógvan endaði við at takka stuðlunum hjá ÍSB, "tí uttan teirra stuðul, kunnu vit ikki røkka góðum úrslitum", segði hann .
Á móttøkunu fingu ítróttafólk handað blómur og aðrar gávur frá Mentamálaráðnum, Javna og ÍSB.
Myndir frá móttøkuni síggjast HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Kvota 2 í Danmark
Kvotu 2 krøv til universitet í Danmark
Upptøkan eftir kvotu 2 er fyri umsøkjarar, sum av ymsum orsøkum ikki kunnu verða tiknir upp eftir kvotu 1, ella sum hava tørv at verða mettir eftir øðrum førleikum afturat próvnum. Tað er útbúgvingarstaðið, sum setir treytirnar fyri kvotu 2 á ymsa útbúgvingunum. Útbúgvingarstaðið tekur upp við støði individuellari meting av hvørjari kvotu 2-umsókn. Minst til at kanna kvotu 2-krøvini hjá útbúgvingarstøðunum, fyri at meta um, um kvota 2 er relevant fyri teg. Krøvini kunnu vera ymisk frá útbúgving til útbúgving.
Hvør kann søkja?
Lestrarplássini á kvotu 2 verða mett eftir fylgjandi:
- Umsøkjarar, sum hava atgongugevandi prógv og lúka upptøkutreytirnar, men sum hava tørv á at verða mettir eftir øðrum førleikum afturat miðaltalinum.
- Umsøkjarar, sum hava annað upptøkugrundarlag enn bókligt (t.e. gymnasialt) miðnámsskúlaprógv, eina vinnuútbúgving ella HF-stakgreinar.
- Umsøkjarar við einum altjóða útlendskum prógvi, sum ikki kann roknast um til danska prótalsstigan.
- Umsøkjarar, sum søkja inn á eina útbúgving við upptøkuroynd og/ella upptøkusamrøðu sum upptøkukrav.
- Umsøkjarar, sum hava fingið ella ynskja undantak frá kravinum um atgongugevandi prógv.
Tað er bert gjørligt at lata virksemi í tilsamans 12 mánaðir verða part av metingini.
Á nøkrum útbúgvingum er umsóknartrýstið stórt, og tí eru ávísir førleikar ofta eitt krav, fyri at verða tikin upp. Umvent kanst tú ikki vera vís/ur í upptøku, hóast tú heldur, at tú lýkur nevndu krøvini. Talan er um eina heildarmeting, og virksemi, sum ikki er nevnt kann eisini hava týdning.
Mann skal ikki søkja somu útbúgving eftir bæði kvotu 1 og kvotu 2. Søk eftir kvotu 2, um tú ikki ert vís/ur í, at tí próvtøkumiðaltal er nóg høgt, og tú metir, at tú hevur førleikar, sum samsvara við kvotu 2-krøvini hjá útbúgvingini. Um tú søkir eftir kvotu 2, verður tú mett/ur eftir báðum kvotum.
Umsóknarfreistin fyri kvotu 2-umsøkjarar er tann 15. mars, kl. 12:00.
Ein hent vegleiðing:
Ein vegleiðing fyri kvotu 2 í 2014 finnur tú her.


text:
Ung og lesandi til sjónleik fyri hálvan prís
Ert tú undir 25 ár ella lesandi? So hevur tú tryggjað tær bílig atgongumerki til allar leikir á Tjóðpallinum.
Mentanartilboðini eru nógv og kappingin er hørð um tíðina og krónurnar hjá teimum ungu. Men Tjoðpallur Føroya vil nú gera sítt til at enn fleiri ung sleppa til sjónleik. Tí bjóðar Tjóðpallurin, sum nakað heilt nýtt, ungum undir 25 ár og lesandi atgongumerki fyri hálvan prís. Tilboðið er galdandi til allar sýningar á Tjóðpallinum týsdag - hósdag, og atgongumerkini verða keypt eins og vanlig atgongumerki í atgongumerkjasøluni á netinum.
28. januar 2017 hevur ELEKTRA, eftir Sofokles, frumsýning á Tjóðpallinum.


text:
Ríkari framtíð: 13 millumtjóðasáttmálar um náttúru og mentanarumhvørvi
Responsible organisation2006 (Faroese)Other (Other (popular science, discussion, etc.))
Abstract [fo]
Norðurlond hava langa siðvenju við at taka lut í altjóða samstarvi um at varðveita náttúru- og mentanararvin í heiminum. Í hesum samstarvi eru millumtjóðasáttmálar eitt týdningarmikið amboð. Í hesum bóklingi verður kunnað um 13 av teimum týdningarmestu millumtjóðasáttmálunum, sum í ymsan mun hava samband við Norðurlond - og sum Norðurlond í fleiri førum hava verið við til at evnað til. Hesir sáttmálar eru: - Sáttmálin um lívfrøðiligt margfeldi - CITES-sáttmálin, - Ramsar-sáttmálin, - Bern-sáttmálin, - Bonn-sáttmálin, - Hvalaveiðisáttmálin, - Helsingfors-sáttmálin, - OSPAR-sáttmálin, - Sáttmálin um heimsarvin, - Landslagssáttmálin, - Granada-sáttmálin, - Malta-sáttmálin og - Århus-sáttmálin. Ein stutt frágreiðing er um søguliga baksýnið fyri sáttmálunum. Somuleiðis verða tær týdningarmestu avgerðirnar gjøgnumgingnar, og greitt verður frá teirra týdningi fyri tey einstøku londini í Norðri. Í bóklinginum er eisini eitt yvirlit yvir, hvørji Norðurlond hava tikið undir við teimum einstøku millumtjóðasáttmálunum og hvar til ber at fáa fleiri upplýsingar. Málbólkurin er politikarar, embætismenn, umsitarar, undirvísarar, áhugafelagsskapir og onnur, sum hava áhuga fyri náttúru- og mentanararvi.
Place, publisher, year, pages
København: Nordisk ministerråd , 2006. , 42 p.
Series
TemaNord, ISSN 0908-6692 ; 2006:564
Keyword [fi]
oikeusyhteistyö, Taide ja kulttuuri, ympäristö
Keyword [da]
Justits, Kunst og kultur, Miljø
Keyword [is]
Lög og réttur, List og menning, Umhverfi
Keyword [no]
Justis, Kunst og kultur, Miljø
Research subject Justice; Art and Culture; Environment
IdentifiersURN: urn:nbn:se:norden:org:diva-477DOI: 10.6027/TN2006-564ISBN: 92-893-1377-3 (print)OAI: oai:DiVA.org:norden-477DiVA: diva2:700764
2014-03-042014-03-042014-09-05


text:
Skálavíkar kommuna hevur boðað sínum borgarum frá, at teir fáa ókeypis jólaborðhald á Hotel Skálavík og eina spariperu.
Kommunan er farin at ræðfesta trivnaðin sera høgt, eisini við at fríðka í bygdini. Um ikki so langa tíð verður ljós sett á gøtuna við Stórá, sum rennur mitt í bygdini - ein sera hugnalig gøta.
Jólaskipið og jólamenn verða eisini aftur í ár, sum eydnaðist sera væl í fjør, men ikki er greitt heilt nær jólamenninir eru at síggja í Skálavík - men skjótt
Jólaborðhaldið verður 25 november.


text:
Summarferia í Danmark juli 2016 7
Hósdagur 28 juli og vit skrúva grillina sundur aftur
Debora dámar mega væl ís :)
Fríggjadagur og Anja og børnini fara heim aftur til Aalborg, vit fara við
Norrønu í morgin
Fríggjakvøldi tímdu vit ikki at gera mat, so vit spákaðu oman til matarstaði
ein túr, sum er 600 m frá summarhúsinum
Mexikanskt tortillachips hmm :o)
Aftaná fóru vit at fiska, beint við summarhúsið var Put and Take, men vit
fingu einki
Knappulig fór tað at regnað av grimd, so vit fóru inn á café´ina sum hoyrdi
til Put and Take at bíða til tað sleyt í og so heim :)
Leygarmorgun, vit eru farin úr summarhúsinum og steðga á hjá Anju og børnunum
at fáa eitt klemm afturat :o)
Debora mega kedd at vit fara
So eru vit í køðini í Hirtshals
Tangabátur fyllur olju á Norrønu og tað dró út 1½ tíma :o(
Sunnumorgun kl 08:30 og til morgunbuffet :)
Fótbóltskapping
Shetlandsoyggjarnar
Vit spældu nógv kort umborð
Hesin leggur kabal, á úttrykkinum gongur tað ikki so øðiliga væl :o)
So eru teir byrjaðir at koyra í land, uff altíð leingi at bíða
Ein fínur túrur í Danmark, fyrsta vikan ikki so mega gott veður, regnaði av
og á og yvirskíggja, tó lítt. Næsta vikan var sera góð
við sól og heitt hvønn dag, millum 28 og 31,5 hitastig. Síðsta vikan var ikki so galin, nakrir sóldagar og nakrir við ongari sól, okkurt alið


text:
Føroyskir sangtekstir
- Byrur er, skipið fer
- Eg smáttu veit á grønu ong
- Eg var mær og vitjaði bróður
- Eg veit, hvar góð er grundin
- Ein urtagarður fagur
- Eitt barn er føtt í Betlehem
- Fólkið í Føroyum
- Guð Harrin, hann er hirði mín
- Heima er so hjartaligt eitt orð
- Hoyberingardagur II
- Hoyberingardagur III
- Hvar er at finna fornaldarbrøgd
- Hvat boðar nýárs signað sól
- Hvítusunnudag tað var
- Klokkan slær, tíðin fer
- Kvinna! O, tín trúgv er sterk
- Lítla Guðs barn, hvat sakar teg
- Magnus Heinason
- Navnið eitt av øllum ber
- Nú liggur ein kavafonn tindi á
- Nú ringja kirkjuklokkur so hátt
- Nú skínur sólin bjarta og gyllir fjøll og líð
- O, eydnuheim, har tú ert tann, ið stýrir
- O, Harri, dagur hvørvur brátt
- O, Jesus, bróðir besti
- Óttast ei, vak og bið
- Sig tú ikki av at stúra
- Skyggir um sólbjørt skørð
- So fórt tú inn um grindina
- Starin
- Tá ið kvøldini eru long
- Tann Gud, sum valdar
- Tann Guð, sum valdar ævum øllum
- Tú alfagra land mítt
- Vár við lýggjum vindi
- Vegir niðan snúgva
- Vit føroyingar fingu frá fornari tíð


text:
Yvirlýsing: Stjórin í Almannaverkinum er farin langt út um mark
Akademikarafelag Føroya, Búskapar- og Løgfrøðingafelag Føroya og Yrkisfelagið Miðnám átala framferðina hjá Edvardi Heen, stjóra í Almannaverkinum. Hetta tí stjórin í Almannaverkinum í miðlunum hevur borið fram, at Almannaverkið umhugsar at revsa starvsfólk, sum liður í verkfallinum hjá Pedagogfelagnum, hava niðurlagt arbeiðið.
Slíkar hóttanir kunnu als ikki góðtakast, og eru eitt ódámligt álop á alla fakfelagsrørsluna. Rætturin at skipa seg í fakfelag er tryggjaður í Grundlógini, og Fasti Gerðarrætturin hevur staðfest, at verkfallið hjá Pedagogfelagnum er heimilað.
Feløgini vilja í hesum sambandi heita á landsstýriskvinnuna í almannamálum, Eyðgunn Samuelsen, um at taka neyðug stig til tess at tryggja at slíkar hóttanir verða átalaðar og tiknar aftur.
Akademikarafelag Føroya,
Búskapar- og Løgfrøðingafelag Føroya
og Yrkisfelagið Miðnám


text:
Endamál felagsins
Endamálið hjá Havbúnaðarfelaganum er at savna allar føroyskar alarar til at útinna felags áhugamál og at verja áhugamál limanna. Hetta verður gjørt m.a. við :
· Politiska ávirkan: At ávirka tær lógir og kunngerðir, sum løgting og landsstýri seta í verk, soleiðis at góðir karmar vera um føroysku alivinnuna.
· Umboða vinnuna: Umboða felags áhugamál hjá vinnuni yvirfyri ymiskum myndugleikum o.ø., herundir umhvørvis-, heilsumyndugleikunum, arbeiðseftirlitinum o.ø.
· Verkætlanir og kanningar: Seta í verk arbeiðir og kanningar sum kunnu hækka støði innan alingina, t.d. fyribyrgja fiskasjúkum og útbreiðslu av smittu, og fáa hesa vitan út til limirnar í felagnum.
· Samstarv við útlendska vinnu: Havbúnaðarfelagið er limur í altjóða vinnugreinafeløgunum Federation of European Aquaculture Producers (www.feap.org) og International Salmon Farmers Association (www.salmonfarming.org).
· Hagtøl: Felagið savnar hvørja viku inn hagtøl um samlaðu tøkuna av alilaksi. Tøkuhagtølini verða regluliga løgd á heimasíðuna.
· Gransking og útbúgving: Vera við til at seta granskingarverkætlaninir í gongd, sum limir í felagnum hava áhugað í. Harumframt saman við øðrum at vera við at tillaga útbúgvingartilboð til millumleiðarar og arbeiðsfólk í vinnuni. Somuleiðis at skipa fyri tiltøkum og skeiðum sum hækka førleikan hjá alivinnuni.
Havbúnaðarfelagið er vinnufelag fyri føroyskar alarar.
Á hvørjum árið gevur Havbúnaðarfelagið út eina ársfrágreiðing, sum lýsir gongdina í alivinnuni og hvørji mál felagið hevur arbeitt við undanfarna ár.
Ynskir tú at vita meira um laks úr Føroyum, far inn á http://salmon-from-the-faroe-islands.com
Niels Winther, ráðgevi


text:
Tað eru nærum tvey ár, síðani Lívdin fór undir tænastuna Linna, sum við mati og øðrum húsarhaldsvørum stuðlar fíggjarliga sperdum støkum uppihaldarum og teirra børnum, og hesa tíðina hava fleiri familjur notið gott av tænastuni.
Tað eru nøkur fólk í Lívdini, sum stuðla hesi tænastu við at gjalda fasta upphædd um mánaðin. Eisini onnur hava latið pening.
Í løtuni ber okkum til at stuðla nøkrum støkum uppihaldarum aftrat. Áhugað kunnu venda sær til Rúnu Berghamar antin á Facebook ella við at senda teldubræv á This email address is being protected from spambots. You need JavaScript enabled to view it..
Fyri at tryggja okkum, at tey, ið biðja um stuðul, veruliga hava brúk fyri hjálp, er neyðugt, at tey senda upplýsingar um allar fastar útreiðslur umframt útskriftir frá Taks við upplýsingum um ognir og inntøkur seinasta árið.
Allar privatar upplýsingar verða viðgjørdar í trúnaði.


text:
LOYSN 7: Reyðhetta (Grimms ævintýr)
Nú gekk Niko á koyrivegnum, nógvir bilar koyrdu bæði suðureftir og norðureftir. Meðan hon gekk, tók hon urið upp úr lummanum og fór at hyggja nærri at tí. Hon vendi og snaraði tí, og aftanfyri á baksíðuni sá hon skrivað “gníggja her”. Ha? Gníggja? OK, hon at gníggja við hondini, men tað hendi einki petti, so tók hon hálsturriklæði at gníggja við, tí tað var so mjúkt sum ein pussiklútur. Hon gníggjaði og føldi, at tað bleiv ordiliga heitt, so hoyrdi hon eitt heilt spakuligt murrandi ljóð, hon vendi urinum, og nú sá hon, at pinnurin var farin at mala, og tølini vóru farin at skifta, tey runnu spakuliga runt, nakað sum tølini í kilometurteljaranum í einum bili, aftaná 9 kom null og so umaftur frá 1. Tess skjótari hon gníggjaði, tess skjótari mólu tølini. Hon bleiv ordiliga móð í hondini av at gníggja, so hon helt uppat, og tá stóð pinnurin á 1835.Løgið hugsaði Niko, man tað vera eitt árstal? hvat mundi henda í 1835 ?
Tað vóru ikki nógv fólk til gongu, men nakað sunnanfyri Áir, sá Niko ein ungan mann, hann var ræðuliga fínur, í bláum eyðkennisbúna við reyðum strikum á buksubrókunum. Hann stóð og gjørdi okkurt beint við eitt træ, sum stóð við vegin so einsligt, Niko var forvitin , so hon fór at ganga skjótari. Tá ið hon kom yvir til træið, var maðurin farin at klíva upp í træið, og nú sá Niko , at ein gomul kona sat við fótin á trænum, hon var avgomul, kundi verið langomma hansara. Niko hugdi upp í træið aftur, men nú var maðurin burtur. Løgið hugsaði hon, hatta má eg kanna, og hon kleiv upp og sá, at træið var opið innan, og mann kundi fara niður í, sum inn í eitt hús. Hon so gjørdi, men tá bleiv hon bangin, tí har niðri sat ein hundur við so stórum eygum sum Vesturkirkjan, hann sat á einum pengakassa, og drongurin stóð har eisini. Niko kúvendi, royndi at klóra seg uppaftur úr trænum. Hon skurslaði sær knøini, men tað legði hon einki í, hon vildi bara burtur frá hasum hundinum. Tá ið hon kom aftur á vegin, segði hin gamla konan –Nú, hevur tú tað? -Hann er har niðri enn, segði Niko, og eg veit ikki, um hann nakrantíð kemur uppaftur. So skundaði Niko sær sín veg, hon hugsaði enn um tann stóra hundin, hvat nú, um hann slapp upp úr trænum?


text:
Lógin, ið talan er um, er Løgtingslóg nr. 74 frá 8. mai 2001 um dagpening vegna sjúku v.m. Lógin liggur á heimasíðuni logir.fo.
Lógin ásetir m.a. soleiðis,
- Rætt til dagpening hava persónar frá tí degi, teir eru vorðnir 16 ára gamlir.
- Tann, ið seinastu 5 vikurnar undan sjúkrafráveruni hevur verið í løntum arbeiði í minst 20 tímar tilsamans, hevur rætt til dagpening frá 1. fráverudegi.
- Verður fráboðan um sjúkrafráveru móttikin á Almannastovuni í seinasta lagi 30. dagin aftaná 1. fráverudag, kann dagpeningur játtast frá og við 1. fráverudegi.
- Verður fráboðanin móttikin á Almannastovuni seinni enn ásett í stk. 1, kann dagpeningur bert játtast frá móttøkudegnum.
- Dagpengamóttakarin hevur sjálvur ábyrgdina av, at fráboðanin verður latin Almannastovuni rættstundis.
- Dagpeningaveitingin verður goldin afturút fyri eina viku í senn.
Lógin fevnir eisini um lærlingar. Gev gætur:
• at hevur tú seinastu 5 vikurnar undan sjúkrafráveruni verið í løntum arbeiði í minst 20 tímar tilsamans, hevur tú rætt til dagpening frá 1. fráverudegi,
• at tú skalt fráboða sjúkrafráveruna til Almannastovuni í seinasta lagi 30. dagin aftaná 1. fráverudag, og
• at umsóknaroyðublað til dagpening fæst frá Almannastovuni.


text:
(IS)
Tuesday, November 30, 2010
Jólakalendarin 2010
Peter Carlsen: Jeres jul er pervers. 2007
Í morgin er fyrsti desember og vit eru um at bresta so spentar eru vit, tí tað merkir, at vit sleppa at lata upp fyrstu lúkuna í jólakalendaranum 2010.
Verða jólini bjargaði og vóru tey nakrantíð í nøkrum vanda? Vit vita tað ikki, men jólahýrurin er í øllum førum tryggjaður, tí tað er Carl Jóhan Jensen himself, ið ger jólakalendaran 2010 .
Vit ætla ikki at avdúka ov nógv, men tað verður garvillt, markleyst og fyrst og fremst verður tað fantastiska jólaligt. Gleði tykkum og fylgið við her á listablogginum frá í morgin og til 24. desember. Gleðiligan desember.
(IS)
(IS)
Posted by Listin at 8:13 AM
Labels: Jólakalendarin 2010


text:
Absalon í Buð sjeyti
mentan06-01-2018 - 23:04 - Jóanis Nielsen
Torbjørn Jacobsen skrivar:
Hesin knassin fyllir 70 ár ídag. Absalon í Buð. Pimmi. Tað var ein serstakliga hugnalig løta í kappróðrarneystinum í Árnafirði, í kvøld, á trettandu, táið hendan legendan varð heiðrað sum tað sømir seg.
Pimmi hevur mangan brattan farið. Hevur roynt tað sum roynast kann á sjónum, sitið í ótali av nevndum, eisini sum formaður, og so hevur hann hartil verið djáknur í kirkjuni í heimbygdini, Hvannasundi, í eitt mannaminni.
Maðurin er alkendur í almenna rúminum. Hann er ikki ræddur fyri at siga sína hjartans meining, líkamikið hvør ið stendur fyri, hann orðar seg stutt og koncist, sum oftast fáa vit bara kjarnan í substansinum, og høvdið er øgiligt. Hann er flogklókur, roknar sum ein kompjútari og er altíð sera væl fyrireikaður, táið hann møtir á fundi.
Vit báðir hava sitið í umboðsráðnum hjá Norðoya Sparikassa í áravís, plaga at sita lið um lið, tá fundur er, og sum oftast megna vit ikki at halda okkum aftur, táið orðið er frítt at taka á fundunum.
Pimmi er fólkafloksmaður, og sum eg segði í røðuni í Árnafirði í kvøld, so havi eg ein positivan mistanka um, at hann eisini er loysingarmaður. Vit hava ikki altíð verið samdir, men ein reflekterandi og góðsligur maður, sum hesin trivaligi Hvannasundsmaðurin, er soleiðis samanskrúvaður, at alt er við sítt gamla lag aftur, táið orðadysturin hevur lagt seg.
Pimmi er ein maður, sum fólkaræðið í stóran mun hevur brúk fyri. Hann fer út í stormin við sínum meiningum, heldur fast, í hvussu er soleingi sum ongin hevur megnað at víst hugsanum hansara aftur við skilagóðum argumentum.
Hann hevur sjálvandi gingið barnaskúlan á Universitetinum har norðuri. Síðani gekk hann í realskúla í Hoydølum. Á handilsskúla gekk hann í Keypmannahavn - á Niels Brock, og skiparaskúlan tók hann í Klakksvík. Hann segði mær, at hann tvær ferðir hevur verið eykamaður á tingi fyri Hákun Djurhuus, - einaferð í sjeytiárunum. Hetta var áðrenn ein annar kendur fólkafloksmaður trein inn á politiska pallin har norðuri - Anfinn Kallsberg. Pimmi man hava verið ein av hansara treystastu stuðlum øll árini, og ivaleyst hevur hann verið góður í ráðum eisini. Annars var Hákun Djurhuus gubbi Pimma. Sum hann segði mær, hetta komst helst av, at mamma hansara, Lena, og Hákun og Hjørdis gingu á læraraskúlanum um somu tíð.
Væl av fólki var savnað í Árnafirði í kvøld, fyri at heiðra vinmannin. Onki gistingarhús ella matstova høvdu megnað matgerðina betri enn tær, sum høvdu syrgt fyri tí partinum av føðingardegnum. Merkiligt sum hesar bygdakonurnar eru dystin lærdar í hesum segmentinum. Enn einaferð. Hjartaliga til lukku og Guðs ríku signing ynski eg tær. Pimmi. Mátti byrurin verið tær blíður í ókomnum døgum.


text:
Tað eru ikki einans kundar okkara, ið njóta fyrimunir við at móttaka talgildar rokningar. Innanhýsis hjá okkum er eisini nógv broytt til tað betra, sigur Petur Amon Dalbø.
Hjá P/F Poul Michelsen spara tey bæði arbeiðstíð og pening eftir umlegging til talgildar rokningar umvegis mínrokning. Og harumframt verða rokningarnar í dag goldnar fyrr enn áður.
Har er lív í á goymsluni hjá P/F Poul Michelsen. Gerandisvørur av øllum hugsandi slag verða dagliga koyrdar út til hundraðtals kundar – almennar og privatar – um alt landið, og við túsundtals vørum í vøruskránni er nógv at halda skil á.
Ikki so løgið, at tá ið tað almenna fyri umleið einum ári síðani kunngjørdi, at allar inngangandi rokningar skuldu vera talgildar, so vóru tey ikki sein at fara til verka hjá P/F Poul Michelsen.
Almennir stovnar eru ein týdningarmikil kundabólkur fyri okkum. So hóast krøvini frá tí almenna ikki eru lógarkrav enn, so vildu vit vera til reiðar og skipa okkara fakturering soleiðis, at vit kundu varðveita eitt høgt tænastustøði mótvegis almennu stovnunum, sigur Petur Amon Dalbø, fíggjarstjóri hjá P/F Poul Michelsen.
At leggja um til talgildar rokningar var ikki torført hjá P/F Poul Michelsen. Fyritøkan var longu frammanundan væl fyri innan KT. Navision bókhaldsskipanin hjá fyritøkuni var sett upp soleiðis, at tað bar til at senda talgildar rokningar beinleiðis til kundar umvegis Rokningadepilin hjá Elektron. Og broytingarnar hava á allan hátt verið til gagns.
Tað eru ikki einans kundar okkara, ið njóta fyrimunir við at móttaka talgildar rokningar. Innanhýsis hjá okkum er eisini nógv broytt til tað betra, sigur Petur Amon Dalbø.
Talgildar rokningar skulu ikki printast út, og vit sleppa undan at bjálva rokningar og frankera. Vit trýsta bara »send«, og so er tað yvirstaðið. Handfaringin af rokningunum er nógvar ferðir minni við mínrokning, og vit spara bæði tíð og pening við hesari loysn, leggur Petur Amon Dalbø afturat.
Petur Amon Dalbø metir, at okkurt um 20 prosent af øllum rokningum frá P/F Poul Michelsen fara til kundan í talgildum líki. Og talið er vaksandi.
Fyri okkum er talgild rokning ein heilt natúrlig menning. Her hjá P/F Poul Michelsen hava vit leingi roynt at minka munandi um pappírsnýtslu-na. Hetta merkir, at tær rokningar, sum ikki fara umvegis mínrokning, verða sendar við telduposti.
Men henda loysn er ikki sjálvvirkandi, tí har er framvegis handfaring hjá kundanum. Við mínrokning fer rokningin til rætta persónin og beinleiðis inn í bókhaldsskipanina, sigur Petur Amon Dalbø.
Sum fíggjarstjóri er Petur Amon Dalbø serstakliga nøgdur við ein fyrimun, sum mínrokning hevur havt við sær.
Rokningarnar verða goldnar fyrr enn áður. Og fyri ein fíggjarstjóra sum meg er tað tann týdningarmesta broytingin til tað betra, sigur hann at enda.
Talgildar rokningar skulu ikki printast út, og vit sleppa undan at bjálva rokningar og frankera
Er sjálvvirkandi gjaldsavtala ikki skrásett, so kann rokningin gjaldast við gjaldskorti.
Tann 1. Juni 2015 var ein stór príslækking á GS- og LS-gjøldum, sum svarar til 30 % príslækking, til okkara kundar.
Alt fleiri kreditorar hjá tí almenna kunnu fegnast um, at rokningar verða goldnar skjótari enn áður.


text:
Tað er sum at taka í ein boltsaks, tá tú tekur í hondina á Regini Vágadal. Stóri labbin trýstir varliga um hond tína, og tað tykist sum at hann ikki vil klemma ov hart. Man veit ikki hvat, ið kann henda.
Vart tú eisini sterkur sum barn?
Regin Vágadal svarar eitt sindur drálandi:
- Njaaa... eitt sindur. Haldi tað. Liggur kanska eitt sindur til familjuna. Abbi mín, Karl Johan, var tiltikin sterkur. Hann arbeiddi hjá Poul Hansen í nógv ár, og tá okkurt skuldi berast, til dømis sementsekkir, so tók hann tveir, meðan aðrir tóku ein.
Vit hava sett Regini stevnu fyri at vita, hvar hann bleiv av. Tó at hann aftur var eitt sindur frammi í 2006-07, tá hann gjørdist stjóri hjá Strandfaraskipum Landsins eitt stutt skeið, so var tað serliga tíðarskeiðið frá 1996 til 2002, at fólk minnast hann. Tá var hann ein stjørna – ikki bara í Føroyum, men eisini uttanlands. Frá nærum degi til dags, fór hann frá at seta okkurt føroyskt met í styrkikappingum inn á altjóða leikvøllin og kappaðist í teimum størstu kappingum í heiminum. Kappingar, sum vóru sendar beinleiðis á stórum sjónvarpsrásum – serliga BBC og Eurosport.
Skrivaði tú nógvar autografar?
- Ja, tað bleiv til nokk so nógvar, bæði her heima og uttanlands, men eg minnist, at eg hevði tað eitt sindur torført í byrjanini. Sum frá leið, vandi eg meg tó við tað, svarar Regin.
Øll greinin kann lesast í blaðnum nú um vikuskiftið


text:
Komandi mánadag fer samgongan at leggja sítt uppskot um fiskivinnunýskipan fram alment. Tað verður á einum tíðindafundi, upplýsa formennirnir í samgonguflokkunum.
Uppskotið hjá samgonguni um fiskivinnunýskipan verður ikki lagt fyri Løgtingið í dag. Tað hava teir tríggir floksformenninir í samgonguni avgjørt.
Fyri at tryggja opinleika um týðandi nýskipanina og at allar mannagongdir verða fylgdar, er ráðiligast, at fiskivinnunýskipanin bæði fer til almenna hoyring og lógareftirkanning, áðrenn hon verður latin Løgtinginum.
Seinastu tíðina hevur landsstýrið verið í samráðingum við Sambandsflokkin um eina nýggja fiskivinnunýskipan. Samráðingarnar hava higartil ikki borið á mál.
Samgongan vónar framvegis, at ein breið semja kann røkkast um nýskipanina, men tá ið samráðingarnar ikki eru bornar á mál, er hon farin undir at leggja seinastu hond á sítt egna uppskot um fiskivinnunýskipan.
Komandi mánadag fer samgongan at leggja sítt uppskot um fiskivinnunýskipan fram alment. Tað verður á einum tíðindafundi. Beint eftir tíðindafundin verður uppskotið sent til ummælis hjá avvarðandi pørtum.
Samgongan og Sambandsflokkurin hava gjørt semju um, at bæði uppskotið hjá samgonguni og Sambandsflokkinum verða borin í Løgtingið við 17 undirskriftum, sum er mannagongdin, tá ið evsta mark er farið.


text:
Skúlabyrjan
Tað er ein stórur dagur, tá barnið fer í skúla. Ein nýggjur heimur letur seg upp, og avbjóðingarnar verða fleiri. Ein teirra er skúlaleiðin. Skal barnið koyrast í skúla, skal tað ganga ella fara við bussi? Sama, hvat hóvar tykkum best, er umráðandi, at barnið longu á ungum árum lærir at bera seg at í ferðsluni á skilagóðan hátt og kennir seg trygt á veg í skúla og til húsar aftur.
Hvat dugir barnið?
Ymiskt er, hvussu barn um 6-7 ára aldur klárar seg í ferðsluni. Tað veldst um, hvussu búgvið barnið er, og hvussu nógv tað veit um ferðslu. Tó eru fleiri felagsnevnarar:
- Tey duga illa at meta fjarstøðu og ferð
- Tey síggja støður frá sínum sjónarhorni og duga illa at síggja støður úr fleiri sjónarhornum
- Tey hava ilt við at meta um tað, ið fer at henda, og at síggja eina vandastøðu, ið kann taka seg upp
- Tey síggja smálutir, men fata ikki altíð heildina
- Tey gera ofta skjótt av og gloyma at hyggja rundan um seg
- Tey vænta, at vaksin altíð halda ferðslureglurnar
Sostatt tørvar børnum hjálp og venjing, so tey kunnu fara í skúla trygg og sjálvbjargin.


text:
Gist & Vist 2014 gjørdist besta árið hjá felagnum nakrantíð
P/f Gist & Vist, sum rekur hotel og matstovur bæði í Tórshavn og Vágum, hevði sítt besta ár nakrantíð í 2014.
Talan er um framgongd yvir alla linjuna og talið av starvsfólki er eisini hækkað nógv. Tað starvast nú 145 fólk hjá felagnum, og er talið hækkað ár um ár síðan 2004, tá 55 fólk vóru í starvi.
Í 2014 hevði Gist & Vist 41 milljónir krónur í kostnaði til starvsfólk. Í 2004 var talið 11 milljónir krónur, so talan er um ein ógvuliga stóran vøksur í bæði starvsfólkatali og lønarkostnaði seinastu 10 árini.
Úrslitið hjá Gist & Vist var 5 milljónir krónur áðrenn skatt í 2014. Eginognin er nú komin uppá 15 milljónir krónur.
Tú kanst lesa nógv meir um roknskapin hjá Gist & Vist við at tekna hald av Vinnuvitan.biz. Tekna eitt ókeypis royndarhald beint nú og fá atgongd til 25.000 føroyskar roknskapir.


text:
Kristiliga tíðindasendingin 59 við Poul Jóhan Djurhuus
Yvirskriftir:
- GLS-leiðararáðstevnan verður fríggjadagin og leygadagin 19 – 20 januar.
- Hjálparfelagsskapurin Mercy Ships skal hava kunningarfund í Løkshøll leygarkvøldið 27. januar kl.20:00
- Europeiska áar-og kanalverkætlanin hjá OM fór av bakkastokki týsdagin 02. januar.
------------------------------
Trýst 'HOYR INNSLAG' knøttin omanfyri fyri at hoyra tíðindasendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
11. januar 2018
Myndir: Jan Sørensen
Vit dugdu ikki at skjóta mál móti Kyndli.
Mansliðið varð avhølvað seinasta leygarkvøld, og sviðin var so meinur, at dystarfrásøgnin kundi ikki skrivast fyrr enn fleiri dagar aftaná.
Leygarkvøldið var eitt kanska heldur serstakt umfarð á skránni í FTZ-deildini. Heldur long tíð var liðin siðani seinasta umfarið fyri jól, og long tíð verður til næsta umfarð, ið verður eftir landsliðssteðgin og steypakappingina.
Í jólasteðginum hevur manshondbólturin verið merktur av landsliðsvenjingum, og hetta kanska serliga hjá H71, ið hava havt fleiri leikarar við umframt venjaran.
Tí kundi tað hugsast, at tíðin at fyrireika seg til dystin móti Kyndli leygardagin, ikki var so góð, sum hon kundi verið.
Tó var eingin ivi um, at H71 vóru stórfavorittar til dystin. Liðið lá eittans stig frá fremsta plássinum og spældi fyri at halda seg í oddinum saman við Neistanum. Kyndil lógu undan dystinum fjórfremst og høvdu stríðst við, at teir hava havt ein heldur smalan hóp í ár, serliga í høgru síðu.
Høgra síðan hjá Kyndli var tó styrkt við Davidi Edvardsen, ið sást gera seg til reiðar í upphitingini.
Høgra síðan hjá H71 var ikki minni styrkt, tí ein av størstu profilunum í deildini seinastu tvey árini, Peter, gjørdi seg til reiðar at spæla sín fyrsta dyst, eftir hann var komin heim aftur til Hoyvíkar. Hetta minkaði ikki um favoritt-leiklutin hjá okkum.
Eg sjálvur hevði, saman við makkaranum, sett meg við notesbókini hjá mær og fegnaðist um, at Ári framdi eina bjarging í fyrsta álopinum. Eg og makkarin høvdu tó sett okkum millum summi, ið als ikki vóru samhugaði, og vit fingu átalu frá kyndlafólkinum kring okkum hvørja ferð, at vit fegnaðust ov nógv um góðar støður hjá hoyvíkingum.
Tað skal so sigast, at ikki var neyðugt við nógvum av hesum átalum, tí har var ikki nógv at fegnast um hetta kvøldið. Yvirhøvur ikki.
Gaman í komu vit fram um 0-1 við einum brotskasti, men síðani sóu vit ongantíð ferilin av nakrari leiðslu. Álopið riggaði út av lagið illa. Bóltar vórðu tveittir burtur, og skot vóru brend, so at Kyndil kundu uttan trupulleikar renna undan, hóast teir ikki spældu við høgari leikferð.
Støðan gjørdist 5-1 til Kyndil eftir tíggju minuttir, og vit máttu taka time-out. Eftir hetta sóu vit fyri fyrstu ferð Peter á vøllinum, men heldur ikki hann hepnaðist við nøkrum, og hóast vit skoraðu enn eitt brotskast, so høvdu Kyndil ongar trupulleikar av okkum. Teir hildu fyrst fýramálsleiðsluna fram til 8-4, øktu síðani til 10-4 og hildu fram at økja, so at teir kundu fara til hálvleiks við leiðsluni 14-7.
Ein út av lagið ringur hálvleikur móti einum Kyndlaliðið, ið ikki tøktiskt ræðandi, men vardu væl, høvdu ein sera góðan málverja og spældu við nógvum toli í álopinum, ið ofta endaði við máli.
Har skuldu heilt aðrir bollar á suppuna í seinna hálvleiki, og eg og makkarin høvdu framvegis trúnna á, at hetta kundi eydnast, men nei. Tað vóru kyndilsviðhaldsfólkini rundan um okkum, ið kundu fegnast eftir hvørt einasta álop.
Kyndil øktu til 18-7, áðrenn vit fingu svarað aftur fyrstu ferð, til fánýtis. Í roynd og veru noyddust Kyndil ikki at skjóta nakað mál, tí at tá avtornaði, so høvdu vit í øllum dystinum bert fingið 13 mál. Eitt færri enn Kyndil fingu í fyrra hálveiki.
Dysturin endaði nevnliga við 25-13 sigri til Kyndil, og er hetta eitt søguliga ringt úrslit. Eg minnist so ikki, nær besta mansliðið hjá okkum hevur skorað so fá mál.
Kyndil fingu tó heldur ikki so ólukksáliga nógv mál. Bert 25. Hetta er orsakað av, at teir ikki spældu við so høgari leikferð, og at seinastu tjúgu minuttirnar av dystinum fekk verjan hjá H71 sett eitt sindur av einum proppi í, tá teir stríddust væl í verjuni fyri at bøta eyðmýkingina eitt sindur.
Men ein eyðmýking var tað. Uttan iva. Eg og makkarin sótu við reyðum kjálkum, meðan lógvabrestirnir rungaðu frá kyndilsfólkinum kring okkum.
Hetta var ikki stuttligt. Tað kendist sum at fáa trekt tennirnar, eina fyri og eina eftir. Og júst tá tú heldur tað er liðugt, so verður ein afturat trekt. Og samstundis sita fólk rundan um teg og rópa fagnaðarróp, hvørja ferð trekt verður.
Soleiðis var tað millum áskoðararnir, og eg tori ikki at hugsa um, hvussu hetta hevur verið hjá leikaranum. Stuttligt hevur tað ikki verið.
Eg prátaði við makkarin um, at eyðmýkingini kundi gerast so stór, at menn fóru at spæla harðligt í maktarloysinum, men hetta hendi tíbetur ikki. Góður ítróttarandi valdaði hóast eyðmýkingina, men tað vóru tóm eygu, ið sóust á leikaranum, tá dysturin var av.
Sjálvsálitið fekk ein dyggan smeit, ið seint verður gloymdur, og spurningurin er, um hann skal tað.
Tað snýr seg um at nýta hetta avrikið konstruktivt. Nú kenna vit botnstøðið. Tað er lágt. Tað lægsta vit hava sæð í fleiri ár, men tá trupulleikarnir eru so eyðsýndir, sum teir vóru leygarkvøldið, so er eisini lættari at fara at arbeiða við teimum. So latið okkum vóna, at hesin dysturin fer at loysa fleiri trupulleikar, enn hann hevur skapt.
Eitt er tó vist: Um menn skulu koma fyri seg sálarliga og finna stríðsviljan fram aftur, so krevur tað góðan stuðul frá okkum viðhaldsfólki. So latið okkum vísa leikaranum, at vit framvegis hava álit á teimum, næstu ferð teir fara á vøllin. Tað verður í steypakappingini, eftir at landsliðið hevur avgreitt sína kapping. Eg skal viðganga, at eg í løtuni ikki veit nær og móti hvørjum tað verður, men heimasíðan sigur frá, tá vit nærkast.
Vit koma aftur!
22. januar
22. januar
15. januar
11. januar
11. januar
30. desember
30. desember
28. desember
11. desember
11. desember
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Við nýggjum poetiskum strokum, ljósum litum og fjálgum heitum sum Hitafláir, Grønalíð og Várdagur, er tað tó stóra verkið Í broti og gjálvi, sum fangar mín áhuga, tá eg gangi upp trappurnar og komi inn í hølini hjá Eyðuni av Reyni á Lützenstrøð 13.
Nógv fólk vóru møtt til ferniseringina í hugnaligu og søguliga angandi hølunum, ið Eyðun nú brúkar sum arbeiðsstað. Á ólavsøku í fjørð var eisini framsýning í somu hølum. Eins og eg sjálvur gjørdi, nýttu fleiri høvið at avmynda nýggju, bjørtu litirnar hjá Eyðuni. Her er tað floksfelagin av Læraraskúlanum, Birgit Nattestad úr Miðvági, sum júst hevur verið á listaferð á oynni Kalimnos í Grikkalandi.
Her inni málaði pápin, Ingálvur av Reyni (1920-2005), frá 1968, tá húsini, sum Palli Gregoriussen teknaði, vóru liðug, og til Ingálvur andaðist 84 ára gamal. 45 ár seinni er gólvið í starvsstovuni enn tað sama. Tjúkt av máling summstaðni og farvegur eftir myndafótum aðrastaðni, serliga undir vestvenda ervaljósinum. Reytt, gult og hvítt á skiftandu gráum botni.
Framsýningin hjá Eyðuni av Reyni í søguligu hølunum á Lützenstrøð er opin frá klokkan tvey seinrapart til sjey um kvøldið, hvønn dag til og við mánadagin 22. juli.


text:
Teir 31. olympisku leikirnir eru farnir í gongd. Stórsligna setanin varð í gjárkvøldið, og millum allar tær nógvu tjóðirnar og øll tey nógvu fløggini hómaðist eitt pinkulítið føroyskt flagg, sum svimjarin Pál Joensen bar.
Okkara luttakari á ársins olympisku leikum gjørdi rætt og slætt av at bera Merkið inn til setanina, hóast Føroyar sum kunnugt ikki hava loyvi at luttaka millum heimsins tjóðir á OL.
Tað var annars brasilski maratonrennarin Vanderlai Cuero Da Lima, sum fekk tann stóra heiðurin at tendra olympiska eldin á setanini á Maracana leikvøllinum. Setanin tók fleiri tímar, og hon var sera flott og forkunnug.


text:
Her fært tú ein brellbita (innleiðingina) úr spennandi grein um læknastríðið, sum søgufrøðingurin Hans Andrias Sølvará hevur skrivað til Dimmalætting hesa vikuna:
Leingi hevur læknastríðið, sum óivað man vera tað tættasta føroyingar nakrantíð hava verið einum borgarakríggi, verið dult og lítið viðgjørt. Tá tað hevur verið viðgjørt, so hevur tað onkuntíð verið einsíðugt. Í hesi grein skal ein roynd vera gjørd at lýsa hetta ótespiliga, fløkta og enn aktuella stríð.
Í stuttum er gongdin í málinum hendan. Í 1951 varð danski læknin Olaf Halvorsen konstitueraður sum lækni á Klaksvíkar sjúkrahúsi, eftir at læknin, sum hevði verið har, brádliga fór úr starvinum.
Tá starvið varð endaliga sett á fundi í sjúkrahússtýrinum 16. desember 1952, vóru fýra umsøkjarar til starvið. Stýrið valdi at seta Eivind Rubek Nielsen í starvið. Hendan læknasetanin hevði við sær, at norðoyingar fóru undir at savna undirskriftir inn til frama fyri einum skrivi til myndugleikarnar, har heitt varð á teir um at seta Olaf Halvorsen í læknastarvið. Í januar 1953 vórðu 2334 undirskriftir frá borgarum í Norðuroyggjum og í Leirvík saman við áheitanini handaðar myndugleikunum í Havn.
Tá fleiri áheitanir og semingsroyndir ikki góvu nakað úrslit herdist stríðið, og hvørki tann lógliga setti læknin, Eivind Rubek Nielsen, ella landsins myndugleikar sluppu á land í Klaksvík. Hinvegin var Olaf Halvorsen, sum varð løntur av norðoyingum, verandi í sjúkrahúslæknastarvinum til fyrst í mai í 1955.
Eftir at Halvorsen varð farin, birtist veruligur ófriður. Donsk herskip við stórum politistaliðum komu til Klaksvíkar, har skot vóru latin av, bumbur sprongdust og fólk vórðu løgd inn á sjúkrahúsið. Tað eydnaðist at fáa frið aftur í Klaksvík, nógv fólk fingu dóm, men tey kensluligu sárini vóru tey truplastu at lekja. Tað er týðiligt enn í dag, at kenslurnar framvegis eru sera sterkar og sjónarmiðini eru ymisk.
Men hvussu kundi hetta bera til í eini at síggja til friðarligari bygd í einum friðarligum Føroyum?
Dimma+ haldarar kunnu lesa alla greinina hjá Hans Andriasi Sølvará HER og hon er eisini prentað í nýggjasta blaðnum.


text:
Ætlanin við hesum tilfari er, at næmingarnir í 9. flokki skulu fáa innlit í politisku og mentanarligu forsøguna, ið leiddi upp til, at føroyingar 14. september 1946 fingu valið í millum loysing og at velja eitt uppskot frá donsku stjórnini um, hvussu Føroyar skuldu stýrast eftir seinna kríggj.
Talan er um eina framløgu upp á 36 síður, sum sæst temasíðu á Snar, og trimum sløgum av skrivligum avbjóðingum, sum næmingarnir kunnu arbeiða við aftaná.
Tankin er, at fimm lektiónir (dupult-tímar) verða brúktir til arbeiðið.
Soleiðis arbeiddi Bergur Rasmussen, lærari, við næmingunum í 9. flokki:
1. Fyrsti parturin av framløguni (síða 1-13) verður vístur upp á talvuna.
Í hesum parti verður í stuttum greitt frá tíðini frá at miðøld fram til tjóðskaparligu vekjanina seinast í 1800 talinum.
Her verður greitt frá, hvussu Føroyar fóru frá at vera norskt skattland í víkingatíð til at gerast danskt amt við egnum amtmanni, og um hvussu løgtingið varð endurreist.
Tjóðskaparrørslan og hvussu hon klovnaði, og annars gongdin fram til tretivu árini fáa eisini umrøðu í hesum tímanum.
2. Tráðurin varð tikin upp, har hann varð sleptur í fyrsta tímanum. (síða 14-21)
Næsti dagurin var fyrst og fremst brúktur at lýsa gongdina í krígnum við serligum atliti til støðuna í Føroyum. Her er jú ovmikið at tríva í, og næmingarnir spyrja óført.
Passandi er at enda við ólavssøkutingsetuni í 1945.
3. Triði og seinasti tími verður so brúktur til sjálvt ”Stjórnarskipanarmálið”. (síða 22-36)
Hesin parturin endar logiskt í 1948.
4. Næmingarnir fáa útflýggjað hefti við skrivligum avbjóðingum. Trý sløg av avbjóðingum eru til teirra at gera í hesum sambandi.
Spurningar: Her er talan um ”kjekk”-spurningar, har næmingarnir (lærarin) kunnu tryggja sær, at teir hava fatað tað, ið stendur í framløguni, tí svarini upp á allar spurningarnar standa at lesa í tekstinum, sum er gjøgnumgingin.
Uppgávur: Her er talan um ”útdýpandi” spurningar, har næmingarnir heima (við net- og bókasavnsatgongd) skulu gera egnar kanningar av nøkrum av málunum, sum nevnd verða í framløguni. (Hesar ”uppgávur” eru ætlaðar sum heimaarbeiði)
5. Kjakevni: Her er talan um, at næmingarnir saman viðgera og greina sína vitan viðvíkjandi evninum. Ætlanin er, at nú teir hava fingið størri vitan um evnið, kunnu næmingarnir brúka sína vitan í kjaki um nakrar av teimum stóru spurningunum, ið reistir eru í samband við málið um Stjórnarskipan Føroya.
Ætlanin er so, at næmingar í hesum síðsta tímanum lata inn heftið við svarum, so lærarin fær høvi at meta um avrik teirra.
Bergur Rasmussen, sum hevur gjørt tilfarið, sigur, at hetta kann vera ein rættiliga stórur gloypibiti – og sjálvandi er ymiskt, hvussu samrøðan gongur millum lærara og næmingar viðvíkjandi teimum spurningum, ið tiknir verða upp.


text:
Norðborg siglir inn av svartkjaftafeltinum
vinna14-01-2018 - 10:21 - Jóanis Nielsen
Norðborg fór at sigla inn av svartkjaftafeltinum í nátt, teir framleiða og koma at framleiða, tað sum er í tangunum í dag og í nátt, tá ið liðugt er at framleiða koma teir at hava 1.330 tons av heilfrystum svartkjafti í lastini.
Vit á JN.fo tosaðu við skiparan Jón Rasmussen fyri løtu síðan, hann segði at teir fyrst á túrinum høvdu gott fiskarí, sum so minkaði, men teir seinastu dagarnar hevur nógvur svartkjaftur verið at sæð á feltinum sunnanfyri - Jón leggur afturat, at tað hevur verið ringur sjógvur á feltinum hendan túrin, so tað hevur verið nógv rull - so nógv til tíðir, at trupult var at framleiða, tí bakkarnir koppaðu í dúrkið.
Jón segði eisini, at teir tíðliga í morgin fara á Fuglafjørð at bunkra, so roknaði hann við, at teir landa í Ánunum mánakvøldið og fara nýggjan túr aftur týskvøldið.
Tað er nógvur vindur á leiðini sunnanfyri - umleið 25-30 m/sek - men teir hava undan norðureftir.
Manningin hendan túrin telur 26.
Nú er bara Christian í Grótinum á svartkjaftafeltinum og so eisini trý russisk skip.


text:
Betri Deildin: Høvdu betri uppiborið
Hóast vit vóru omaná í stórar partar av 2. hálvleiki og løgdu heimaliðið undir trýst, høvdu vit ikki tað, sum skuldi til, og tá 15 minuttir vóru eftir, avgjørdu skálamenn dystin við máli til 2-1.
Skála fingu einasta málið í fyrra hálvleiki tá uml. 20 minuttir vóru farnir, og teir vóru eisini mest á bóltinum. Tó so, høvdu vit tveir stórar møguleikar, serliga tá Kira bara skuldi seta fótin á bóltin frammanfyri opnum máli. Hann rakti tó ikki rættiliga á avleveringina frá Gilla.
Í øðrum spældu vit eitt sindur fríari, fyri at royna at skapa nakrar møguleikar. Heimaliðið megnaði til tíðir illa at handfara okkara spæl, og vit komu til fleiri hálvgóðar støður. Harímillum eisini eitt brotspark, sum ikki valdi dómarin at bríksla.
Um miðjan annan hálvleiki javnaðu vit so endiliga. Jóannis legði eitt fríspark inn í brotsteigin, og har stóð toppskjútti okkara, Gilli, og setti bóltin í málið til 1-1.
Eftir málið hildu vit trýstinum eina góða løtu, og leitaðu eftir øðrum máli okkara, men enn eina ferð koppaði dysturin skeiva vegin, tá skálamenn skoraði vinnandi málið tá umleið fimtan minuttir vóru eftir at spæla.
Sunnudagin 12. mei seta vit hol á annan triðing av kappingarárinum, tá suðringar vitja á Dungasandi.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Navigatión
Best virðismett mynd
Nýggjastu greinar
Tiltøk
Ongin tiltøk.
Snarboð
RC-kvøld
Vit RC-bil áhugaðir hava síðani Oktobur 2009, møttst fyrsta týsdag í hvørjum mána, fyri at bixa og hugna okkum við RC práti afturvið einum drekkamunni.
Hettar tiltak er sera stimbrandi fyri RC áhugan og samanhaldi um RC-bilar.
Vit broyta nú eitt sindur, og eru ístaðin fyrsta mikudag kl.20 og út.
Øll RC-bil áhugaði eru vælkomin við, sjálvt um tit ikki eru limir í TRCF.fo.
Vit møtast sum nú er, úti hjá Hjálpirót á Velbastaðvegnur 45 (trýst fyri at síggja kort), í kaffistovuni, men eru eisini á verkstaðnum og bixa ella okkurt tílíkt.
Trýst her fyri at lesa referat frá RC-kvøldunum í hava veri


text:
So kann eg telja summarið. Tað stendur á kampingplássinum, sum sæst úr køksvindeyganum. Húsvongar, bilar og tjøld, sum eru komin við Norrønu í nátt í størri tali enn higartil í ár. Halda tey somu rútmu, sum tá fyrsti bloggur varð skrivaður fyri átta árum síðani, fara tey víðari til Íslands mikudagin um nátturatíð. Okkurt summarið hava nógv fleiri vognar og tjøld, enn eg kundi telja í morgun, verið á økinum. Tá hevur hvør blettur verið tikin. Sumrini hava eisini verið rættuliga ymisk. Í ár hevur verið serstakliga kalt, við vátaslettingi um vikuskiftið. So meðan eg telji stop over touristar yviri við Strond, vóni eg, at fremmandu ferðafólkini gróðurseta eina varisliga vón um summar, nú tey steðga her í tríggjar dagar.
Og tveir tímar seinni, tá kaffisteðgur er í Námi, tók starvsfelagin Sigrid hesa mynd, sum eg láni. Afturvið morgunbreyði syngja vit dagsaktuella sangin Nú summar er í dag úti á svalanum, saman við arbeiðsmonnum, ið umvæla veggin í Mentamálaráðnum. Ein sangur, sum hvørki er um dagin í gjár ella í morgin, men bara um dagin í dag. Árni, hvørs høgra hond hómast í glugganum, sang fyri, og fremst fyri niðast til vinstru sæst te-glasið hjá stjóranum.


text:
Eg mátti av álvara samla mær mót at hyggja eftir nýggjasta Adam Sandler filminum, Sandy Wexler. Hann hevur ikki beinleiðis gjørt nakað gott tey seinastu nógvu árini. Tískil væntaði eg heldur ikki nakað betri enn Ridiculous 6 ella the Do-Over hesa ferð. Um eg kendi Adam Sandler persónliga, so var okkara vinarband langt síðan skrædnað. Tí hann og hansara vinir halda tað opinbart vera fínasta slag at gera ein vánaligan film, síðan flenna og drekka ein kaldan kopp av kaffi omaná. Ì hesum umfarinum spælir Sandler sín real life manager, Sandy Wernick, sum hevur hildið hann út øll hesi árini. Tað er simpulthen ein kærleikssøga til mannin, sum hevur hjálpt Sandler at byggja vánaligu, men kapitaliserandi, karrieruna upp.
Sum nakrir av okkum stóru Adam Sandler fjepparum kanska minnast, so skrivaði hann eina kontrakt, við Netflix, um 4 filmar. Ja, 4 filmar og vit eru bert komin til nummar 3. Tað vil siga at tað er ein heilur filmur eftir enn. Kanska fleiri, um Netflix halda hesa avtaluna vera so sera lukrativa. åh, sum eg gleði meg til fleiri Adam Sandler filmar.
Søgan
Sandy Wexler er ein manager í 90’unum, sum vil gera alt fyri at halda uppá sínar kundar. Hann lýgur og blandar seg út í ómøgulig scenario, fyri síðan at koma heilskapaður út í hinum endanum. Tað verður verri tá Sandy forelskar seg í sangarinnuni, Courtney Clarke. Tey næstu nógvu árini fylgja vit kærleikssøgu teirra.
Samanumtøka
Hevði tú væntað at hetta var tann næsti Tarantino filmurin? nei, heldur ikki eg. Men óansæð blívi eg bilsin hvørja einastu ferð, tí hvussu lágt kann ein maður søkka?
Filmurin leggur út við einari samkomu av vinum hjá Sandy Wexler. Vit vita bara ikki hvør samanhangurin av hesum er. Er tað ein jarðarferð ella er tað eitt ball? Eg fari ikki at spoila tað fyri tær, tí tað kann vera at tú vil síggja hendan sera spennandi filmin.
Adam sandler ger sína standard stemmu tá hann skal herma eftir øðrum fólki. Ì staðin fyri at minna um persónin, ið hann skal herma eftir, ljóðar hann meir sum hann hevur smekkað høvdið í og er aldrin blivin tann sami aftur. Tí persónurin Adam Sandler spælir í Sandy Wexler er akkurát tann sami hann spælir í Waterboy, Little Nicky, That’s my Boy, and so on and so on.
Søgugongdin er ein stór fløkja, ið gevur lítla til onga meining. At enda, tá rulluteksturin kom á skermin, kundi eg prísa mær sjálvum fyri at hava klárað tað enn eina ferð – eg hugdi eftir einum heilum Adam Sandler filmi.
Nú gleði eg meg at síggja nýggjasta Christopher Nolan filmin, Dunkirk. So kann eg løða og samla mær mótið til næsta stóra Netflix og Adam Sandler samstarvið.
Eg kann ikki viðmæla nakað líknandi, tí ongin filmur er sum hesin, men hygg eftir einum stuttligum filmi:
This is Spinal Tap, Dumb and Dumber, Superbad, Kick-Ass ella I love you, man!
Ella hygg eftir Terminator 2: Judgment Day. Sjálvt hann er stuttligari enn hesin.


text:
Orð: Heri Nolsøe
Lag: Bob Dylan (The times they are a-changing)
Viðmerking: Gongufelagið hjá HB var á Skarði í juni og á Wall Street í New York í september 2008 – eina góða viku áðrenn virðisbrævakursirnir rapaðu í keypsskálum kring allan heimin. Yrktur í 2009.
Av Skarði til Broadway er mentanarsjokk,
tú andaneyð fært – rópar nú er tað nokk,
eitt mannahav streymar í eyst og í vest,
og kvirran hon brølar á Skarði,
í einsemi geylar tú: “Er nakar har”,
bert ekkóið aftur í høvdi tú fær.
Í Skarðsurð er illgongt og rullandi grót,
her dirvi er neyðugt – gakk fót fyri fót,
og fjøllini smílast og eygleiða teg,
so hábærslig standa og gløða.
Tað gellir í gjónni, tá grót fer á rull,
ein sansabær uppliving – sálarbót – gull.
Á Broadway her floymir ein alheimsins fjøld,
á Time Square er meldur – alt blinkar –“gott kvøld”,
reklaman hon boðar ein øðrvísi heim,
í “býnum, sum ongantíð svevur”,
her dollarin ridlar, í Wall Street er myrkt,
áðrenn ódnin hon brestur á – er púra kvirt.
Her háhús, sum fjallarøð standa so prúð
eg kenni meg aftur á Skarði beint nú,
tó munur markantur á ljóðinum er,
í New York her larmar alt “døgnið”.
Á Skarði er friðsælt við strondina kyrt,
nú á Broadway hava tey ljósini birt.
Og Frælsisgudinnan hon hyggur um hav,
um horni skjótt heimskreppa – lagnan bert svav,
í Wall Street vit gingu, beint áðrenn tað leyp,
hjarta á “Børsinum” steðga,
um heimin eitt skarvslop – ein skaðaódn feyk,
skjótt rapar alt stásið, nú kursurin reyk.


text:
- Publiceret den 24 mai 2011
- Víst: 9602
Hjá teimum eldru monnunum er hugtakið Fjøran kanska meira staðbundið. Teir allar flestu siga, at Fjøran gongur frá tí heimasta partinum av Malinikletti og allan vegin heimeftir og fer kanska beint út um Kósina, men so heldur ikki longur. Restin verður meira staðbundin sum á Usini - Úti í Bug ella á Gulakletti.
Ert tú "niðri í Fjøru" norðan fyri Ánna, so ert tú á økinum frá Ánni og út um Kósina. Frá Kósini og úteftir fjarar heitið so líðandi burtur.
Ert tú harafturímóti "niðri í Fjøru" sunnan fyri Ánna, so er tað líkt til, at markið er heldur greiðari. Her verður heitið "niðri í Fjøru" brúkt frá Ánni og eystur ímóti Taravíkini. Tað verður t.d. sagt "niðri á Íslandi" men "eysturi í Taravíkini".
Heitið "eysturi í Fjøru" verður brúkt frá Taravíkini og møguliga heilt eystur í Eystastu Urð, har tað heilt avgjørt fjarar burtur, tí haðani og eystureftir verður sagt "eysturi á Malinikletti".
Tað er munur á at fara í Fjøruna á vetri og á sumri. Lat okkum taka veturin fyrst. Hann er landnyrðingur ella norðan - og stendur inn á landið - og brimið kemur niðan undir bakkan ella niðan á bakkan her heimi (á Sandinum). Tað er bítandi kalt. Teir gomlu søgdu, at tað var eitt klædnaplagg á muni millum Funning og Gjógv, so køld er høgættin her. Tá er Fjøran ikki vøkur.
Tá ið tað fjarar niður í sovorðnum brimi - ella um tað ikki er so nógv brim - kundi nógv skúm leggjast í Fjøruna.
Skúmið legst serliga tjúkt í ávísum plássum. Niðan av Íslandi og heimast í Taravíkini kundi tað vera eina manshædd tjúkt, og tá ið so tær snurlandi hvirlurnar komu, bóru tær skúmið heim yvir bygdina. Tá ið tað lagið var, var frægast at halda seg innanveggja.
Men Fjøran kundi eisini geva eitt sindur av sær, og tí gingu menn slíkar høgættardagarnar og leitaðu eftir reka. Serliga nógv varð leitað undir Seinna Heimsbardaga, og tá komu bæði stórir og smáir rekar, men alt varð borið til hús - hvørt sprek.
Tey stóru trøini vóru koyrd niðan á Bakkan. Eitt sagalag var gjørt í Gomlu Flatnarætt, eystan fyri Sámalsstovugróthúsið. Debus (Óli Debes, f. 1856) átti eina langsag, sum javnan var lænt, og so vóru trøini sagað sundur til tað, ið tey skuldu brúkast til.
Tað var so ringt at fáa við undir krígnum, so tað kom fyri, at tjúkk trø fyrst vórðu sagað í fjórðingar og síðani í tunnar plátur, ið vórðu snøggaðar og hølvaðar at brúka til borðvið á báti. Hetta var ikki løtuverk, og stundum plagdi Anton á Klá (Anton Hansen, f. 1901) at standa fyri hesum arbeiðinum.
- Sjálvandi var serliga nógvur reki undir krígnum, men rekamenninir høvdu eisini ampa á sær ta tíðina. Minur róku um oyggjarnar - ein brast í Fjøruni og gjørdi stóran skaða í bygdini. Nógvar ræðuligar hendingar fóru fram á sjónum hesa tíðina, so tað var ikki gott at vita, hvat ið rekamaðurin kundi koma framá.
Tveir flakar minnist eg. Kristian Jóannus (Christian Johs. Jacobsen, f. 1894) fann annan. Tann flakin brotnaði, og Kristian Jóhannus bar allan viðin niðan undir bakkan. Tað var nógvur viður í hinum. Hin flakan fann Jógvan hjá Klæmunti (Joen Joensen, f. 1879). Hesin flakin var so stórur og kom heilur inn, so Jógvan mátti kom heim eftir hjálp til at taka hann sundur. Flakin kom inn á flóðini, og tá ið eg so fór eystur aftur í Taravíkina, tá ið fjøran var komin, fann eg eina messingalummalykt, ið var dottin úr flakanum. Hesin flakin var ein tangaflaki, meðan tann hjá Kristian Jóhannusi var ein tunnuflaki.
Tað var ikki púra vandaleyst at ganga í Fjøruni í myrkri undir undir Krígnum. Rekamenninir kendu ein ampa á sær - serliga av minum. Ein mina brast í Taravíkini, men tað stóðst tíbetur eingin mansskaði av henni.
Tað var ein óskrivað regla í millum rekamenninar her, at tann, ið fyrstur var at koma fram at einum reka, átti hann. Men eg havi hoyrt, at í gomlum døgum varð allur reki samlaður saman og seinni seldur av sýslumanninum, men finningarløn varð tó givin. Hesar reglur hava ikki verið brúktar við Gjógv. Her eigur rekamaðurin tað, ið hann finnur, men onkur kundi tó í spølni stinga hann við tí, at hann ikki átti rekan einsamallur.
Gamli Pætur (Peter Joensen, f. 1874) fór eystur í Fjøru ein langafríggjadag. Høgætt var, og hann kom fram á ein so deiligan planka. Tá ið hann skuldi taka plankan, rópti okkurt á hann og bað hann lata plankan liggja - og hann so gjørdi. So mikið ávirkaði hetta hann.
---
Teir gomlu plagdu at taka til, at brim er so vitugt. Teir høvdu lagt til merkis, at dunaði brimið á høgætt, so fór hann at koma lágt.
---
Klæmint Niðri í Geil (Clement Joensen, f. 1908) um brim:
Tað er so mangan at brimið kemur niðan í Høvdafossin. Men tað longsta, ið eg havi sæð tað komið, var einaferð, tað legði upp á sjálvan fossin. Óløgini komu niðan við Hólmanum báðumegin og komu so saman oman fyri Hólman og fóru so við ferð niðan í Høvdafossin og løgdu upp á hann.
Um summarið er Fjøran vøkur - deyðakyrt - tað dregur ikki um doddafliðuna.
Hevur tú hund hjá tær, koma allar æðurnar, sum eru við landið, gorrandi aftan á tær. Froyðurin stendur frá bringuni á teimum, og tær fylgja tær, so langt sum tú gongur. Hevur tú ikki hundin við tær, látast tær ikki um vón. Tað sær út, sum tær amast nógv meira upp á hundin enn upp á mannin.
Fjøran er ikki agnpláss. Her er bara fliða, men tað er eisini mong línan egnd av fliðu, sum fæst um alla Fjøruna - líka av Usini eystur á Maliniklett.
Men fjøran gav ikki bara við, tí tá ið tað leið út á summarið, legðist nógvur tari upp á land.
Navnið kemur av tí, at tari varð borin í hesar køstarnar. Tarin leggur upp á lágætt - ímóti vindinum - so útsynningur er besta taraætt við Gjógv. Malargrótið Niðri á Sandinum kemur eisini upp á lágætt. Tað legðist rættuliga nógvur tari upp í Taravíkini, so brúgvin kundi næstan vera eina manshædd við hvørt, men nú er nærum eingin tari.
Fyrst bleiv tarin sankaður: hann varð tikin úr brúnni og borin nakað niðan frá. Hetta var møguliga gjørt fyri at kjøra sær sín part. Síðani var tarin borin niðan í Tarakøstarnar í taraleypi. Taraleyparnir vóru heldur størri enn vanligir leypar. Tarakøstar vóru eisini í Gomlu Rætt, heiman fyri Sámalsstovugróthúsið og niðan gjøgnum Geilina. Hetta arbeiðið fór fram um summarið, og tarin lá so veturin av sær í køstunum. Seyðurin rørdi ikki taran, tí tað legðist ein evja omaná. Tá ið tey so fóru at seta niður eplir, varð farið í køstin eftir tara. Tarin mátti gravast úr køstinum við
haka. Tarin hevði næstan sama litin, og ofta kom seyður í køstin, tá ið tú bart. Ikki dámdi teimum eldru bara at brúka tara til eplini, og tí blandaðu tey gjarna eitt sindur av mykju uppí. Onkur kundi koyra tara á bøin, men tey vóru fá.
Leggjast kann aftrat, at tarin Niðri á Sandinum var ikki so nógv avhildin sum tann í Taravíkini, tí so nógvur sandur var í honum, og grót vildu tey gomlu ikki hava í bøin.
Tað, sum vit rópa Niðri á Seiðabergi, hevur allar tíðir verið eitt fast seiðabergspláss, og her er hampuliga djúpt.Fyri tað mesta var roynt við beitu ella agni her, men nú verður eisini mest roynt við krabba her. Viðhvørt plagdu motorbátar at leggja vøru upp á Seiðabergi. Onkuntíð skuldi kúgv av bygdini, og tað var so lagaligt at fáa hana inn á dekkið her, tí kletturin liggur so javnur við.Men tað vóru fyri tað mesta ungneyt, ið vórðu seld av bygdini, og tá plagdu teir at fella tey niður í skutin á einum báti og hava hoyposar undir, og so førdi báturin tey út til postbátin. Viðhvørt sleipaðu teir eisini neyt umborð ella í land. Tá ið hesin mátin var brúktur, sat ein maður afturi í rong og helt høvdinum uppundan við eini grímu, ið var gjørd til endamálið.
Innan fyri Seiðaberg - Inni í Ánni - er ikki nakað serliga gamalt seiðabergspláss. Tó, tá ið flóðin kom, og tað gjørdist so djúpt har úti, kundi mann fáa seið her, tí her var hægri at standa. Men nú er nógv broytt frá Ánni og úteftir - nógv er brotnað burtur av helluni, so umstøðurnar eru ikki so góðar longur.
Lat okkum so taka Usina við, sjálvt um hon ikki beinleiðis verður roknað upp í fjøruna:
Kári, Karl Eli og Sofus - á Usini
Usin er tað besta seiðabergsplássið í bygdini. Seiði dámar væl streym, og á Usini gongur streymurin í land. Á Usini var mest vanligt at brúka krabba (heimastoyptan pilk), men fyrr brúktu teir eisini nógv beitu, og tað bar væl til. Tá høvdu teir altíð teymasnøri úr nebbanum á tráðuni, og so høvdu teir o.u. ein metur av stáltráði úr teymasnørinum og í húkin. Tað var stuttligt at fiska við beitu: teir slongdu út og lappaðu beituna eftir sjónum, og so tók seiðurin. Ofta vóru nógvir mans á seiðabergi, og tá var ikki so lætt at brúka beitu. Teir máttu duga væl, soleiðis at teir slongdu út í senn og vóru lidnir í senn.
Teir gomlu mundu ikki halda tað vera líkamikið, hvørjum seiði teir skóru beitu av, tí tá teir lærdu upp á teir yngru, tóku teir ofta til beituversið: "Ikki av honum, sum er reyður, ikki av honum, sum er deyður, ikki av honum, sum skítur, men honum, sum er hvítur!" Eisini varð lagt teimum yngru eina við at krøkja húkin í tað aftara holið á beituni, tí so helt hon betur uppiá.
Var ókyrt, so kundi kanska vera roynandi "Har Uppi á Usini" ella "á Tí Høga á Usini", sum tað eisini verður kallað. Sjálvt um tú viðhvørt kanst fáa nógvan seið "á Tí Høga", so eru tey niðaru plássini betri til seið.
Eitt fast spæl hjá smádreingjum tíðliga á sumri var at fara út á Usina at kanna sær bindihol. Hetta vóru sovorðin hol, ið brimið hevði sprongt gjøgnum veturin.
Tað var vanligt, at menn lógu her kolsvartar mjørkamorgnar og skutu lomviga. Flokkarnir komu heim við landinum og so yvir Usina.
Teir bátarnir, ið róðu út úr Fjøruni, vóru kallaðir Fjørubátarnar. Fjørubátarnir vóru tríggir: Norski, Ólastovubáturin og Nýggjustovubáturin.
Men enn standa staðanøvnini eftir, hóast rekamenninir eru burtur, og tann dagliga gongdin í Fjøruni er lítil og eingin", endar heimildarmaðurin hugleiðingarnar.
Hesa ferð kom fólk rennandi úr Funningi við grindaboðum - tað var eingin glaðing ella breiðing á Kalsoynni.
Heimildarfólk, ið mintist grindina, greiddi frá, at tað komu 70 heilir hvalir til Gjáar. Um hetta mundið átti Gjógv jarðarhval í Funningsfirði, so tað gjørdi sítt til, at bygdin fekk so nógva grind. Her Niðri í Fjøru lá alt avtaglað í hvalum. "Okkara hvalur lá úti í Hornastøðni", greiddi heimildarfólkið frá.
Grindin bleiv øll saltað, og spikið eisini. Síðani bleiv spikið hongt upp - sum turt spik. Í hvørjum hjalli hingu hesi stóru stykkini fram við rimunum, og tað gingu fleiri ár, til alt var uppetið. Einki fór til spillis tá í tíðini, endar heimildarfólkið frásøgnina.


text:
KUNNGERÐIR
Kunning um vegarbeiði í samband við uppsetan av nýggjum vatnbrunnum.Nú jørðarbeiðið við nýggja barnagarðin í Trongisvági er ...
Skulu dekk vekk?Nú er tíðin komin, at vetrardekkini skulu av og summardekkini á. Týdningarmikið er at burturbeina gomlu dekkini á rættan hátt. Um ...
Í vikuni verða nýggjar rullur við gráum ruskposum frá IRF borin út til øll húsarhald, men vegna feilir á prentstaðnum stendur ...
Galdandi frá 1/9-2015 verða el prísirnir hjá Tvøroyrar Havn broyttir soleiðis, at prísirnir fylgja galdandi prísum hjá SEV + 0,25 ...
Kanningar 27. mai 2014 hava staðfest, at drekkivatnið á Hvítanesi er dálkað av koliformum og av E.Coli bakterium.
Tískil er tað ráðiligt at ...


text:
Orð: Jógvan Gerðalíð
Lag: Jens Guttesen
1. Til Kongin, hin hægsta, ein hátíðarsong
úr hjartans míns dýpi vil eg syngja;
um ferðin á leið míni tíðum gerst long,
vil hann lætta um tyngjandi fet.
Áh, tú Kongur, ærdur í Himli,
mína tøkk alla eiga tú skal
fyri verk títt á krossi,
at mín sál gjørdist æviga sæl!
2. Tit ævigu dyr, lyftið høvdunum hátt,
so Kongur á dýrdarinnar hæddum
fær komið innum, áðrenn myrkur og nátt
fellur á henda vónbrotna heim.
Áh, hvør er hann, Kongur herskara?
Hann er Kongur, ið dýrdina ber!
Hann er Gud mín í ævir!
Halleluja! Eg syngja má her.
3. Tá songur mín tagnar her foldini á,
í Himli hann fullkomin skal ljóma,
hvørt tár verður turkað – og klárt eg skal sjá –
nú Guds Lamb mítt í hásæti er,
og tá røddir ótaldar hevjast
til hans prís eins og fossandi flóð,
tá mín sál fult skal frøast
um Guds Son, sum í dóminum stóð.


text:
Lag: Tað var ein fagran summardag
Ein stillan vakran summardag
var Ginusøgan fest á blað,
hon kend varð skjótt um víðu verð,
og nú vit hava hana her.
Men gakk. Tann móttøka hon fekk,
og onkur ynskti hana vekk,
reklamu fekk tó hetta skarð
á tingsins pall framborin varð.
Ja drúgt var orðaskiftið her
um fitta stikkið kvinnan ber,
av tveimum monnum bleiv tað svíkt,
ei mentan kallaðu teir slíkt.
Og sárað lítla Ginan græt,
men ginur geva ei so uppat,
í tinginum hon ikki fall,
um Føroyar fór frá pall til pall.
Alt Føroya land tú tók við storm
og áskoðarafjøld enorm
nú vildi síggja hendan leik
og ikki ein av teim tú sveik.
Nú mentan ginan vorðin er,
hvat tingmenn siga, sama ger,
til leik hon altíð nú er klár
ja bæði við og uttan hár.
Til tín nú takk vit bera her,
tú setti okkum øll í verð,
hvørt mansbarn hetta sanna má
at gjøgnum teg fyrst ljós tað sá.


text:
Gjógv
Stødd: 18,5 kvadratkilometrar.
Bygdin hevur fingið navnið av teirri um leið 200 m longu gjónni, ið er norðanvert við sjálva bygdina.
Hildið verður, at Gjógv er niðursetubygd úr Funningi. Tann elsta búsetingin, fólk vita um, hevur verið Eysturi við Garðar á leið har, kirkja og kirjugarður eru, og oman fyri har. Bygdin er fyrstu ferð nevnd í 1584; men hon er ivaleyst nógv eldri enn so.
Gjógv hevur verið av bestu útróðrarplássum í landinum. Her var nógvur útróður í gomlum døgum, og tríggir handlar keyptu tá útróðrarfiskin, sum teir flaktu, saltaðu, turkaðu og seldu sum klippfisk av bygdini. Her hava eisini verið menn, ið bæði hava átt skip og partar í skipi, og onkuntíð hava verið umleið 70 skipsmenn í bygdini. Undir seinna heimsbardaga róðu einir 13 bátar út frá Gjógv um summarið, og var allur hesin fiskur førdur til Fuglafjarðar og haðani á bretska feskfiskamarknaðin at selja.
Bygdin hevur fleiri ferðir verið fyri svárum missi á sjónum. Í tí hálvu øldini (1870-1920) hava ikki færri enn 33 bygdarmenn látið lív av báts- og skipsvanlukkum, og síðani tá eru eisini aðrir farnir av somu ávum. Teimum til heiðurs hevur bygdarfólkið reist ein prýðiligan minnisvarða, sum stendur Eystur í Kinnini. Tað er listamaðurin Frithjof Joensen, ið gjørdi henda minnisvarða, ið var avdúkaður 1. august 1971.
Til bygdina liggja 15 merkur óðalsjørð, ið ber bæði nógvan og góðan seyð, og merkisverdur er tann nógvi bøurin, ið forfedrarnir hava velt báðumegin Stórá til epli og føði til fenaðin.
Skúlin er bygdur í 1883, og kirkjan er vígd í 1929, og var tað fyrstu ferð, at øll kirkjuvígsla er farin fram á móðurmálinum. Altartalvuna hevur Niels Kruse, listamaður, á Eiði, málað. Myndaevnið, ið tikið er úr Halgubók, sýnir ein føroyskan bát, sum rør innan úr Djúpunum til lands, og har ein av bátsmanningini fer íkóti Jesusi, ið kemur gangandi á sjónum til teirra. Gjáar samkomuhús er karmur um mentanarvirksemið í bygdini. Ungmannafelagið Norðstjørnan hevur eisini sítt virksemi í hesum nútímans húsum, sum ferðafólk eisini dúgliga plaga at leiga.
Frá 1. januar 1948 til 31. december 2004 var Gjógv kommuna, men 1. januar 2005 bleiv bygdin partur av Sunda kommunu. Undir seinna heimsbardaga vóru einusinni 283 fólk og 53 skúlabørn í bygdini, men eftir kríggið fluttu fleiri húski heiman, unga fólkið fór at læra og búsetti seg aðrastaðni, so nú búgva bara umleið 50 fólk við Gjógv, og er meginparturin av teimum gomul fólk. Í bygdini eru stívliga 50 hús. Av teimum stendur nú helvtin tóm, og nøkur fá fólk búgva í hinum húsunum.
Í 1982 fór eitt partafelag undir at gera betongelementir í nýggjum elementvirki, sum stendur Eysturin á Fløtum. Tá ið mest var at gera í 80-árunum, arbeiddu eini 8 fólk á virkinum, og um tað mundið var virkisbygningurin eisini vaksin munandi. Elementvirkið hevur gjørt betongelementir bæði til stórar bygningar, flakavirki og til sethús, garðar, bilhús o.s.fr. Í løtuni arbeiða eini 4-6 fólk á virkinum, sum er einasta av sínum slag í landinum.
Tann 1. juni 1985 var P/f Gjáarsmolt stovnað. Fóðurhøllin var bygd í 1986, og vaksið er um støðina síðan. Á smolstøðini arbeiddu umleið 6 fólk, men fyrst í 2004 fór støðin á húsagang orsaka av vánaligu støðuni í alivinnuni. Hetta varð ein stórur smeitur fyri bygdina, tí hetta var eitt stórt og týdningarmikið arbeiðspláss í einari bygd, har útboðið av arbeiðsplássum er lítið.
Síðani er smoltstøðin latin upp aftur, nú sum partur av Bakkafrost-samtakinum.
Í 1984 fór vallaraheimið Gjáargarður at taka ímóti ferðafólkum. Húsini, sum eru í 4 hæddum, hava flagtekju, og hava tey røtur í fornum, føroyskum byggisniði, samstundis sum tey eisini hava ein suðurlendskan dám yvir sær. Í ovastu hædd eru koyggjusengur, og í hinum hæddunum eru vanlig kømur. Í húsunum er pláss fyri 100 fólkum at sova.
Gjógv man vera millum tær bygdir, tey flestu ferðafólk plaga at vitja. Ei undur í, at so er, tí fyri vestan - og sostatt á leiðini higar - standa hægstu fjøll landsins. Her er eisini nógv tann størsta og sjáldsamasta gjógvin í landinum, og her ber til hjá ferðafólki at njóta ta stórbæru, føroysku náttúruna í øllum sínum veldi og vakurleika.
Ferðamál: Minnisvarðin og kirkjan, ein gamal handil, Gjógvin, Niðari Nasi og Niðan á Egg. Saman við staðkendum ferðaleiðara: Niðan á Barm, Norð á Múla (at síggja sólsetur), á Ambadal (at síggja Búgvan), Eystur á Skarð, Á Tyril og á Gráfelli.


text:
- Tíðindi, mentan og ítróttur
Manningar gjalda part av uppboðssølu
Tak niður
Manningarnar á skipunum, sum fiska kvotur, keyptar á uppboðssølu, kunnu rokna við munandi lønarlækking.
Gjaldið fyri kvotur, keyptar á uppboðssølu, er ein lóglig útreiðsla hjá reiðaranum at trekkja frá, áðrenn manningin fær sín part. Og henda útreiðsla verður trekt frá, staðfestir Reiðarafelagið.
Í svartkjaftafiskiskapinum verður avleiðingin, at hýrurnar lækka við einum fjórðingi, vísa útrokningar hjá manningarfeløgunum.
Á uppboðssølunum higartil er svartkjaftakvota seld fyri 38 oyru í meðal fyri kilo, og síðani fyri 55 oyru í meðal fyri kilo.
Harvið er prísurin á uppboðssøluni - tað vil siga prísurin fyri rættin at fiska - komin upp um ein triðing av tí, sum sami fiskur í løtuni kann avreiðast fyri. Havsbrún í Fuglafirði gevur umleið 1,50 kr fyri kilo av svartkjafti, tá skipini landa har.
Men tað verða ikki reiðararnir einsamallir, sum gjalda rokningina.
-Útreiðslurnar fyri kvotur, keyptar á uppboðssølu, verða trektar frá, áðrenn manningin fær sín sáttmálaásetta prosentpart av tí, sum skipið fiskar fyri, staðfestir Stefan í Skorini, stjóri í Reiðarafelagnum:
Í kunngerðini, sum skipaði royndaruppboðssølurnar í 2016 og aftur í 2017, varð ásett, at gjald fyri keyptar kvotur er ikki loyvdur frádráttur. Tað mettu reiðararnir vera eina beinleiðis, politiska uppíblandan í galdandi sáttmálar á arbeiðsmarknaðinum. Henda avmarkingin er ikki við, nú uppboðssøla á fyrsta sinni er skipað eftir nýggju fiskivinnulóggávuni.
Hoyr innslag við at trýsta á pílin undir myndini.
Sí eisini


text:
Føroyskir sangtekstir
- Á ein kross teir negldu Jesus
- Áh, eg veit eitt land, langt frá jarðarinnar stríð
- Áh, eitt land eg veit um
- Áh, signaða vissa: Øll syndin er rindað
- Eg veit ein vin, sum góður er
- Fjálg eins og fleyrið á sumri
- Gud er her – vil okkum signa
- Lagatyssi
- Niðan á heyggin, Golgata mót
- Sjá teir stóru, búnu akrar
- So langt eg kann minnast so havi eg hoyrt
- Stór er tín trúfesti, áh, Gud, mín Faðir
- Tá eg óttist trúarveg
- Tað var niðri við Jesu føtur
- Tey mongu nøvn, Gud ber
- Vár Frelsari og Harri


text:
Greiðari skattareglur fyri føroyingar, ið arbeiða uttanlands
Dan Klein --- 10.05.2012 - 14:13
Jørgen Niclassen, landsstýrismaður í fíggjarmálum hevur í dag lagt uppskot fyri Løgtingið um broytingar í skattalógini, ið hava til endamáls at skapa størri greidleika í samband við skatting av inntøkum, ið stava frá sigling og arbeiði á landi uttanlands.
Í samgonguskjalinum er ásett, at skattingin av føroyingum, sum arbeiða uttanlands, verður endurskoðað. Hetta arbeiði er nú gjørt og klárt er at leggja lógaruppskot fyri Løgtingið. Høvuðsbroytingarnar í uppskotinum eru:
Virði av fríari ferð millum bústað í Føroyum og arbeiðsstað uttanlands skal ikki skattast.
Her snýr tað seg um at lógarfesta tað siðvenju, ið hevur verið galdandi til fyri stuttum.
Reglurnar um samdøgursfrádrátt broytast
Samdøgursfrádrátturin verður tikin av, og samstundis verður serligi grein 25 b frádrátturin hækkaður. Hetta verður galdandi fyri fyri persónar, ið sigla og arbeiða á landi uttanlands undantikið tó persónar, ið sigla við norðurlendskum fiskiskipum.
Serligi grein 25 b frádrátturin verður broyttur
Serligi grein 25 b frádrátturin sum í dag er í mesta lagi 92.000 krónur verður hækkaður upp til í mesta lagi 150.000 krónur. Frádrátturin verður víðkaður til eisini at fevna um persónar, ið arbeiða á landi uttanlands, men samstundis verður samdøgursfrádrátturin tikin av fyri hesar persónar.
Broytt skattlig viðgerð av norsku Folketrygden
Gjald til norsku “Folketrygden” er eftir vanligum búskaparligum definitiónum ein skattur, men eftir galdandi skattareglum verður gjaldið ikki roknað sum skattur, og verður avleiðingin tí í summum førum dupultskatting. Broyting verður gjørd í skattalógini, soleiðis at norska Folketrygden frameftir verður viðgjørd sum ein skattur.
Nýggjar reglur fyri at taka av dupulta skatting
Ein stórur trupulleiki í dag fyri borgarar og skattaumsiting er, at skattingin kann vera ymisk alt eftir hvørjum sjóøki eitt skip siglir í. Fyri at bøta um hesi viðurskifti er ætlanin at broyta prinsipp fyri avtøku av dupultskatting frá eksemption til credit.
Avleiðingar av broytingunum
Broytingarnar koma at merkja nógv størri greidleika fyri skattaborgaran, og lættari umsiting hjá TAKS. Ein avleiðing av uppskotinum verður, at onkrir borgarar koma at gjalda nakað meir í skatti enn teir gera í dag, meðan aðrir koma at gjalda nakað minni.


text:
Sosialurin 30. marts 2006:
Ein stórur partur av fuglfirðingum nýtti fyri viku síðani møguleikan at støkka inn á gólvið til móttøku hjá Føroya Sparikassa, sum júst hevur latið upp, eina nýggja sera vakra privatdeild upp í Fuglafirði.
Nýggja Sparikassadeildin er bygd í nýmótans stíli, og bygningurin er klæddur við skifer. Miðbygningurin er gjørdur opin og gjøgnumskygdur, so deildin eisini framstendur opin, løtt og ljós. bygningurin er í trimum og liggur sum partur av fríøkinum við kirkjuna.
Bygningurin kann sigast at vera bindilið millum fríøkið og miðbýin, tí tað sæst gjøgnum miðbygningin, ið liggur í einari linju frá kirkjuni gjøgnum fríøkið og oman á høvuðsgøtuna.
Sosialurin 06. juni 2009:
Eitt samtak við Fuglø Arkitektum og eitt samtak við Arkitektum 99 Sp/f skulu kappast um at sleppa at gera prosjekteringina av Skúladeplinum við Marknagil
Fyrst vóru tey 28. Síðani fimm. Og nú eru bara tvey samtøk eftir.
Tilgongdin, sum byrjaði í fjør heyst og skal enda við at funnið verður fram til eitt samtak, sum skal sleppa at prosjektera Føroya størstu skúlabygging, eru nú komin eitt stig longur.
Paralell uppgáva
Av teimum 28, sum buðu seg fram í fjør vóru 5 samtøk vald út fyrr í ár, sum fingu í boði at bjóða uppá prosjekteringina. Freistin at bjóða var úti herfyri og nú eru so tvey samtøk vald burturúr, sum teir næstu mánaðirnar fara at luttaka í eini sonevndari paralellari uppgávu.
Undir hesi tilgongd verða samrøður hildnar við teir báðar luttakararnir, sum síðani skulu gera hvør sítt skipanaruppskot fyri skúladepilin. Út frá samrøðunum og skipanaruppskotunum verður so kosin ein vinnari.
Tey bæði samtøkini, sum eru vald út av teimum fimm, eru soleiðis samansett:
Arkitektar 99 Sp/f (FO)
Erik Møller Arkitekter A/S (DK)
Rambøll Danmark A/S (DK)
Verkfrøðingastovan (FO)
Schønherr Landskab KS (DK)
Fuglø Arkitektar (FO)
Bjarke Ingels Group ApS (DK)
Lemming & Eriksson (DK)
Sámal Johannesen (FO)
Martin E. Leo Sp/f (FO)
KJ Elráð Ráðgevandi Verkfrøðingar (FO)
Breið dómsnevd
Tey bæði samtøkini eru vald út eftir føstum dómskrøvum. Metingin varð grundað á prísin, organisatión og samstarv, mátan, umsøkjarin ætlaði at loysa uppgávuna og eina ítøkiliga skitsuuppgávu.
Tað er ein dómssnevnd við breiðari umboðan, sum hevur mett um og valt út tey bæði samtøkini, sum nú sleppa at halda fram í kappingini at prosjektera skúladepilin.
Í dómsnevndini hava sitið stjórarnir á teimum trimum skúlunum, sum fara at húsast í skúladeplinum, uttanveltaðir útlendskir arkitektar og umboð fyri Landsverk og Mentamálaráðið.
Long tilgongd
Tað tekur drúgva tíð at fremja so stóra verkætlan sum hana við Marknagil.
Arbeiði við prosjektuppskotinum og høvuðsprosjektinum byrjar væntandi í november í ár. Sjálvt arbeiði at byggja skúlan byrjar ætlandi í 2011
Skúladepilin skal hýsa virkseminum hjá Føroya Studentaskúla og HF-skeiði í Hoydølum, Føroya Handilsskúla og Tekniska skúla í Havn


text:
Virkini kunnu vera skipað á ymsan hátt, tá talan er um eigarar og ábyrgd. Niðanfyri eru ymisk sløg av virkjum lýst í stuttum, men mælt verður til, at søkja sær ráðgeving frá løgfrøðingi og/ella grannskoðara í hvørjum føri.
Einstaklingavirki – firma
Her er einans eigari, og hann hevur persónliga ábyrgd av allari skuld, sum virkið hevur. Tað merkir, at hann ábyrgdast við øllum, sum hann eigur, fyri skuldina hjá virkinum.
Einstaklingavirki eru ofta smá og finnast innan handil, handverk, landbúnað og útróður. Ofta eru virki byrjað sum einstaklingavirki og seinni umskipað til annað slag av ábyrgd.
Ein fyrimunur við einstaklingavirki er, at lætt er at fara í gongd, og eigarin skal ikki spyrja nakran eftir, tá ið avgerðir verða tiknar. Men vansar eru. Er virkið í vøkstri, kann vera trupult at fáa fígging. Vandi er eisini fyri, at eigarin missir alt, sum hann eigur, um virkið fer av knóranum.
Íognarfelag
Íognarfelag er eitt virkisslag, har tveir ella fleiri persónar reka eitt virki í felag. Tað líkist einstaklingavirkinum á tann hátt, at allir eigarar ábyrgdast persónliga, tað er, við øllum, sum teir eiga. Harumframt ábyrgdast teir solidariskt, sum merkir, at hvør einstakur hevur ábyrgd av allari skuldini, sum virkið hevur.
Tá ið íognarfelag verður stovnað, er umráðandi, at eigararnir gera ein sáttmála, sum sigur, hvussu nógv hvør skal seta í virkið, hvør hevur leiðsluna í virkinum, hvussu hall og avlop skulu býtast og mangt annað.
Íognarfelagið hevur tað fram um einstaklingavirkið, at fleiri eru um at seta pening í, og tí kann virkið verða størri. Ein vansi er, at tað kann verða truplari at taka avgerðir, tí fleiri skulu vera samd. Persónliga og solidariska ábyrgdin er ein annar vansi.
Onnur virkissløg
Av øðrum virkissløgum kunnu nevnast kommandittfeløg, lutafeløg og partsreiðarí.
1. januar 2012 var nýggja vinnufelagslógin sett í gildi.
Parta- og smápartafeløg, verða nú kallaði kapitalfeløg. Niðanfyri verða tó heitini partafelag og smápartafelag nýtt fyri at eyðmerkja teir mest týðandi munirnar.
Partafelag – pf
Reglur um partafeløg eru ásettar við lóg – LØGTINGSLÓG NR. 73 FRÁ 31. MAI 2011 UM PARTA- OG SMÁPARTAFELØG
Eitt partafelag kann verða stovnað av einum ella fleiri við at gera ein skrivligan sáttmála um stovnanina. Eisini skulu partafeløg hava sínar egnu viðtøkur, sum siga, hvat endamálið er við virkinum, hvussu stórur partapeningurin er, hvussu leiðslan er skipað, hvussu avlop og hall skulu býtast og annað.
Partafeløg verða skrásett hjá Skráseting Føroya, sum skal hava at vita, hvussu stórur partapeningurin er, hvør er í nevndini, hvør er stjóri, og annað. Partapeningurin skal vera minst 500.000 krónur, og partaeigararnir ábyrgdast avmarkað fyri skuld, sum virkið hevur. Partaeigarar kunnu tí ikki missa meira, enn teir hava sett í virkið.
Aðalfundurin er hægsti myndugleiki í felagnum. Aðalfundur skal vera minst eina ferð um árið. Partaeigarar hava atkvøðurætt eftir, hvussu nógv teir eiga í felagnum. Tó kunnu viðtøkurnar gera mun á partabrøvum, soleiðis at eitt slag av partabrøvum gevur tyngri atkvøðurætt enn eitt annað slag.
Ein fyrimunur við partafelagi er, at ábyrgdin er avmarkað. Partafeløg kunnu eisini útvega sær fígging við t.d. at tekna nýggjan partapening. Orsakað av m.a. tí avmarkaðu ábyrgdini eru lógarkrøv til partafeløg, og roknskapir teirra, umframt, at ársroknskapirnir eru almennir..
Smápartafelag – spf
Smápartafelagið líkist partafelagnum í nógvum førum. Til dømis skal tað skrásetast í Skráseting Føroya, tað skal hava aðalfund minst eina ferð um árið, og ábyrgdin er avmarkað.
Smápartafelagið kann verða stovnað av einum ella fleiri persónum. Tað vanliga er, at fleiri eiga virkið, men ein persónur kann eiga eitt smápartafelag einsamallur. Kravið til partapening er - 80.000 krónur.
Hvat skal eg velja
Sum tað sæst á talvuni omanfyri, verða ikki serliga stór krøv sett til einstaklingavirki, meðan partafelag ella smápartafelag er undir eftirliti av almennu myndugleikunum (Skráseting Føroya), einamest tí at ábyrgdir eru avmarkaðar til partapeningin.
Tað eru serliga tvey ting, ið hava týdning, tá støða skal takast til, um virkið skal skipast sum einstaklingavirki ella sum partafelag.
1. Um virksemið átekur sær stóran váða og ábyrgd, eigur partafelag ella smápartafelag at verða umhugsað, tí tá er vágin sum útgangsstøði avmarkaður til partapeningin, meðan møguligir kreditorar kunnu koma eftir øllum ognum, sum eigarin av einstaklingavirkinum eigur.
2. Um inntøkan verður brúkt so hvørt til rakstur, íroknað lønir og eginnýtslu, eigur einstaklingavirki at verða umhugsað. Um inntøkan verður munandi størri enn raksturin, íroknað lønir og eginnýtsla, eigur partafelag at verða umhugsað, tí tá verður skatturin minni.